title: Solomon (500-luku)

text: Vietettyään hetken Karthagossa Solomon johdatti armeijansa Aurèsvuorille Numidiaan hyökkäämään Iaudasta vastaan. Solomon syytti häntä Numidian ryöstelemisestä, kun roomalaiset olivat taistelleet Byzaciumissa. Kaikki maurit eivät liittyneet kapinaan roomalaisia vastaan, vaan jotkut liittoutuivat heidän kanssaan. Solomonin mauriliittolaiset olivat myös kehottaneet häntä hyökkäämään Iaudaksen kimppuun. Roomalaiset ja heidän mauriliittolaisensa tekivät leirin lähelle Abigasjokea, joka virtasi Aurèsvuorten ohi. Iaudas kieltäytyi laskeutumasta alas ja ryhtymästä taisteluun Solomonin joukkoja vastaan, joten tämän täytyi hyökätä häntä vastaan. Maksettuaan mauriliittolaisilleen suuren määrän kultaa Solomon johdatti armeijansa taistelumuodostelmassa ylös vuorelle. Roomalaiset etenivät seitsemän päivän ajan, kunnes pääsivät Clypea-nimiselle muinaiselle linnoitukselle, jonne he pystyttivät leirin. Solomon odotti kolme päivää ja toivoi kohtaavansa vihollisen armeijan, mutta joutui sitten perääntymään, koska armeijan tarvikkeet olivat lopussa ja myös siksi, koska pelkäsi mauriliittolaistensa pettävän hänet. Solomon perääntyi tasangolle ja rakennutti sinne linnoitetun leirin. Tämän jälkeen hän jätti osan armeijastaan vartioimaan Numidiaa ja lähti talveksi 535/536 Karthagoon.


title: Solomon (500-luku)

text: Karthagossa Solomon valmisteli uutta sotaretkeä Iaudasta vastaan keväällä 536. Tällä kertaa se oli määrä suorittaa ilman epäluotettavia mauriliittolaisia. Hän valmisteli myös armeijaa, joka oli määrä lähettää Sardiniassa asuvia maureja vastaan. Ennen kuin Solomon ehti saattaa suunnitelmansa päätökseen, armeijassa puhkesi vakava kapina keväällä 536.


title: Solomon (500-luku)

text: Roomalaisten vallattua Pohjois-Afrikan vandaaleilta monet Itä-Rooman armeijan sotilaat olivat menneet naimisiin vandaalisoturien vaimojen tai tyttärien kanssa. He odottivat nyt perivänsä ne maat, jotka heidän vaimonsa isät tai entiset puolisot olivat ennen omistaneet. Keisari Justinianuksen lähettämät veronkerääjät kuitenkin ilmoittivat, että maat kuuluivat nyt keisarille. Sotilaat kääntyivät Solomonin puoleen, mutta tämä kieltäytyi tukemasta heitä, mikä aiheutti paljon tyytymättömyyttä. Roomalaiset myös kielsivät areiolaisuuden harjoittamisen, mikä suututti monia armeijassa palvelevia areiolaisia, kuten heruleja. Tämän lisäksi armeijan palkanmaksu oli myöhässä, mikä aiheutti myös laajaa tyytymättömyyttä armeijan parissa. Kaikki nämä osatekijät provosoivat armeijaa nousemaan kapinaan, joka alkoi pääsiäisenä 536.


title: Solomon (500-luku)

text: Kapinalliset aikoivat ensin tappaa Solomonin pääsiäisen juhlallisuuksien aikana, mutta eivät pystyneet siihen. Seuraavana päivänä he eivät myöskään pystyneet toimimaan, ehkä kunnioituksesta Solomonia kohtaan. Tämän jälkeen suurin osa kapinallisista lähti Karthagosta ja alkoi ryöstelemään maaseutua. Solomon yritti pitää kaupungissa olevat joukkonsa uskollisina, mutta pian hekin nousivat kapinaan. Solomon lähetti alaisensa Theodoros Kappadokialaisen hillitsemään kapinallisia, mutta he valitsivat tämän johtajakseen, ja alkoivat ryöstelemään kaupunkia. Solomon onnistui pakenemaan läheisen palatsin kirkkoon, jossa häneen liittyi sotapäällikkö Martinus. Sieltä he pääsivät yön pimeydessä Theodoroksen taloon. Theodoros pakotti heidät aterialle kanssaan ja näyttää vakuuttaneen heille olevansa vain pelinappula kapinallisten käsissä. Aterian jälkeen Theodoros auttoi heitä pakenemaan kaupungista. Solomon lähti kaupungista veneellä Missuaan yhdessä historioitsija Prokopioksen ja muutaman muun seuraajansa kanssa. Sieltä hän lähetti sotapäällikkönsä Martinuksen ja Valerianuksen Numidiaan yrittämään turvaamaan alueen joukkojen uskollisuutta. Hän lähetti myös kirjeen Theodorokselle ohjeistaen häntä huolehtimaan Karthagosta ja toimimaan parhaansa mukaan. Tämän jälkeen Solomon ja Prokopios seilasivat Belisariuksen luo Syrakusaan, Sisiliaan, jonka roomalaiset olivat juuri vallanneet gooteilta.


title: Solomon (500-luku)

text: Belisarius otti mukaansa 100 luotettua miestä bucellarius-joukoistaan ja purjehti Solomonin kanssa Karthagoon. Kuullessaan Belisariuksen saapumisesta kapinalliset pakenivat. Belisarius kokosi 2 000 miehen armeijan ja kukisti kapinajohtaja Stotzaksen johtaman armeijan Membressassa (nykyinen Majaz al Bab), noin 64 kilometriä Karthagosta. Osa kapinallisarmeijasta onnistui kuitenkin pakenemaan, ja Belisariuksen oli pian palattava Sisiliaan. Keisari Justinianus lähetti serkkunsa Germanuksen Pohjois-Afrikkaan kukistamaan kapinaa, kun taas Solomon palasi takaisin Konstantinopoliin.


title: Solomon (500-luku)

text: Germanus palautti joukkojen kurin ja kukisti Stotzaksen Scalas Vetereksen taistelussa vuonna 537. Germanuksen hallinto oli onnistunut ja keisari Justinianus kutsui hänet takaisin Konstantinopoliin vuonna 539. Solomon nimitettiin jälleen African pretoriaaniprefektiksi ja magister militumiksi, ja lähetettiin takaisin Pohjois-Afrikkaan. Hänet oli myös nimitetty kunniakonsuliksi ja patriciukseksi. Samaan aikaan sota Italiassa sujui hyvin ja Justinianus pystyi lähettämään tuoreita joukkoja Solomonin mukana. Saavuttuaan Pohjois-Afrikkaan Solomon pyrki turvaamaan provinssin turvallisuuden ja vaurauden. Hän lähetti epäluotettavat sotilaat Konstantinopoliin, tai Belisariuksen luo Italiaan, ja korvasi heidät tuoreilla sotilailla. Hän myös karkotti loputkin vandaalit provinssista, ja rakennutti muureja kaupunkien suojaksi. Solomonin aikana provinssi vaurastui ja verotulot kasvoivat.


title: Solomon (500-luku)

text: Vuonna 540 Solomon vei armeijansa mauripäällikkö Iaudasta vastaan Aurèsvuorille. Hän lähetti pienen etujoukon henkivartijansa Gunthariksen johtamana armeijan edelle ja seurasi itse pääjoukon kanssa perässä. Gunthariksen joukot leiriytyivät 12 kilometrin päähän pääarmeijasta, mutta joutuivat maurien hyökkäyksen kohteeksi. Solomon ehti kuitenkin Gunthariksen avuksi, ja maurit perääntyivät Babosis-nimiselle paikalle Aurèsvuorten kukkuloille, jonne he tekivät leirin. Solomonin joukot seurasivat heitä ja kukistivat heidät taistelussa. Suurin osa maureista pakeni Mauretaniaan, tai Aurèsvuorten eteläpuolelle, mutta Iaudas pysyi vuorilla Zerboule-nimisessä linnoituksessa. Solomon ei kuitenkaan hyökännyt heti häntä vastaan, vaan vei armeijansa ryöstelemään Timgadin kaupunkia ympäröiviä hedelmällisiä maita. Kerättyään runsaasti ryöstösaalista roomalaiset marssivat Zerbouleen, mutta huomasivat Iaudaksen paenneen kaukaiselle Toumar-nimiselle paikalle, jonne oli vaikea pääsy. Solomon piiritti Zerboulen, mutta kolmen päivän piirityksen jälkeen päätti sitten hyökätä päävihollistaan vastaan Toumarissa. Ennen kuin roomalaiset ehtivät lähteä, he huomasivat Zerboulen varuskunnan paenneen, jolloin he ryöstivät linnoituksen.


title: Solomon (500-luku)

text: Solomonin joukot leiriytyivät Toumarissa, mutta joutuivat ongelmiin paikan vaikeakulkuisuuden ja juomaveden vähyyden takia. Solomonilla oli myös vaikeuksia päättää, miten hyökkäys vihollista vastaan suoritettaisiin. Sitten jotkut hänen miehistään ryhtyivät omatoimisesti taisteluun vihollista vastaan, jolloin loputkin joukot liittyivät taisteluun. Maurit pakenivat ja roomalaisten ryöstivät heidän leirinsä. Haavoittunut Iaudas pakeni Mauretaniaan. Pian taistelun jälkeen Solomonin joukot valtasivat erään linnakkeen "Geminianuksen kallio" -nimisessä paikassa, jonne Iaudas oli lähettänyt vaimonsa ja rahavaransa.


title: Solomon (500-luku)

text: Maurien tappion jälkeen Solomonin joukot ottivat haltuunsa Mauretania Priman provinssin, jonka pääkaupunki Sitifis (nykyinen Sétif, Algeriassa) ympäröitiin muureilla. Solomon käski myös rakennuttaa joukon linnoituksia turvaamaan Itä-Rooman vallan alueella. Tämän lisäksi Solomon käytti Iaudakselta ryöstämiä rahoja muurien rakennuttamiseen moniin Pohjois-Afrikan kaupunkeihin. Pohjois-Afrikasta on löydetty parikymmentä piirtokirjoitusta, jotka todistavat Solomonin rakennustöiden laajuuden. Solomon rakennutti myös luostarin Karthagoon ja ympäröi sen vahvoilla muureilla. Rauha palasi nyt Pohjois-Afrikkaan ja aikalaishistorioitsija Prokopios kuvasi Solomonin hallintoa "niin viisaaksi ja rauhalliseksi, että Pohjois-Afrikan roomalaiset asukkaat pystyivät pitämään itseään onnekkaimpina ihmisistä".


title: Solomon (500-luku)

text: Vuonna 543 koko valtakunnassa riehunut kulkutauti iski Pohjois-Afrikkaan ja aiheutti suurta tuhoa kaupungeissa ja erityisesti armeijan parissa. Samana vuonna Byzaciumissa oli levotonta, ja Solomon syytti tästä paikallisen mauripäällikön Antalaksen veljeä, jonka hän teloitutti. Lisäksi Solomon lopetti tarvikkeiden kuljettamisen Antalakselle, joka oli roomalaisten liittolainen. Vuonna 543 Solomonin veljenpojista Sergiuksesta ja Cyruksesta tehtiin Tripolitanian ja Pentapoliksen (Kyrenaika) duxeja. Sergius kuitenkin provosoi Tripolitanian Leuathae-heimoliiton nousemaan kapinaan roomalaisia vastaan tappamalla 79 heidän johtajistaan juhla-aterian aikana Leptis Magnassa. Sergius löi maurit kaupungin edustalla käydyssä taistelussa, mutta joutui pian pakenemaan setänsä luo Karthagoon. Seuraavana vuonna kapinaan liittyi myös mauripäällikkö Antalas, jonka Solomon oli toimillaan suututtanut.


title: Solomon (500-luku)

text: Sergius ja Cyrus liittyivät Solomonin joukkoihin, ja roomalaiset marssivat Thevesten kaupungin läheisyyteen, jonne maurit olivat leiriytyneet. Solomon yritti ensin aloittaa rauhanneuvottelut Leuathae-heimoliiton kanssa, mutta näiden kariuduttua hän valmistautui taisteluun. Armeijat ottivat yhteen Cilliumin kaupungin lähellä Numidian ja Byzaciumin rajalla (nykyinen Kasserine, Tunisiassa) vuonna 544. Solomon kukisti osan vihollisen armeijasta, mutta ei antanut jakaa ryöstösaalista ennen kuin sota olisi ohi, mistä sotilaat suuttuivat. Loput maurien armeijasta liittyivät nyt taisteluun, mutta jotkut sotilaat Solomonin armeijassa lähtivät taisteluun innottomasti, ja jotkut jopa kieltäytyivät taistelemasta. Aikalaisrunoilija Flavius Cresconius Corippuksen mukaan roomalainen komentaja Guntharis petti puolensa ja pakeni taistelusta, jolloin loputkin armeijasta seurasivat häntä, ja jättivät Solomonin oman onnensa nojaan. Roomalaiset saivat vastaansa ylivoimaiset joukot ja joutuivat perääntymään. Solomon yritti henkivartijoidensa kanssa taistella vastaan, mutta joutui myös lähtemään pakoon, jonka aikana Solomonin hevonen kompastui eräässä ojassa ja heitti tämän ratsailta. Henkivartijoidensa avulla Solomon saatiin takaisin ratsaille, mutta hän ei kivun takia pystynyt pitämään ohjaksistaan kiinni. Tällöin maurit saavuttivat heidät ja tappoivat Solomonin sekä monia hänen henkivartijoistaan.


title: Solomon (500-luku)

text: Solomonin seuraajaksi tuli hänen veljenpoikansa Sergius, joka osoittautui kuitenkin kyvyttömäksi ja epäsuosituksi komentajaksi. Maurit nousivat laajaan kapinaan ja kukistivat roomalaiset Thaciassa vuonna 545. Keisari Justinianus korvasi hänet Areobinduksella, mutta hänkin osoittautui epäpäteväksi. Armeija kapinoi jälleen, tällä kertaa Gunthariksen johdolla. Tämä murhautti Areobinduksen, mutta sai pian itsekin surmansa. Vuoden 546 lopulla Justinianus lähetti Pohjois-Afrikkaan kokeneen sotapäällikön Johannes Troglitan, joka kukisti maurit vuonna 548 ja palautti Itä-Rooman vallan alueelle.


title: Mies Marseillesta

text: Mies Marseillesta on vuonna 1937 valmistunut suomalainen komediaelokuva, jonka on ohjannut Tapio Ilomäki. Elokuva perustuu Simo Penttilän samannimiseen näytelmään vuodelta 1936. Elokuva kuvattiin Jäger-Filmin uudella studiolla Haagassa.


title: Mies Marseillesta

text: Elokuvan ensi-ilta oli 27. maaliskuuta 1937 Helsingissä Astor- ja Rea-teattereissa. Sen yleisömenestys oli kehno, ja kriitikot pitivät sitä pitkäveteisenä "elokuvattuna teatterina". Elokuvasta ei ole tiedossa säilynyttä materiaalia.


title: Mies Marseillesta

text: Tekniikan ylioppilas Petteri ja kapteeni evp. Jere Renkonen saapuvat Terijoelle arkkitehti Matti Marraksen vieraiksi tämän vuokraamaan huvilaan. Kesken kaiken paikalle saapuu huvilan omistaja venäläinen emigranttiruhtinas Asatiánts sisarentyttärensä Darjan kanssa. Petteri saa salakuuntelun avulla selville, että ruhtinas odottaa huvilaan "miestä Marseillesta". Tämän on määrä viedä salin suureen kaappiin kätketty salainen paperi rajan yli Moskovaan. Paperi sisältää tiedon ruhtinaan sukukalleuksien piilopaikasta.


title: Mies Marseillesta

text: Illan kuluessa selviää, että huvilaa on käytetty vakoiluliikenteen etappina ja kaapista on haettu papereita säännöllisin väliajoin. Lopulta paikalle saapuu myös "mies Marseillesta", joka osoittautuu kenraali Velikoviksi. Velikov aikoo kaapista saadun asiakirjan avulla todistaa uskollisuutensa uusille neuvostoisännilleen. Hän joutuu kuitenkin lähtemään rajan yli ilman papereita. Oikea salainen paperikin löytyy, ja ruhtinas Asatiánts saa selville sukunsa aarteen kätköpaikan.


title: Nuorena nukkunut (vuoden 1937 elokuva)

text: Nuorena nukkunut on Teuvo Tulion ohjaama elokuva vuodelta 1937. Yrjö Kivimiehen käsikirjoitus perustuu Frans Emil Sillanpään romaaniin "Nuorena nukkunut" (1931).


title: Nuorena nukkunut (vuoden 1937 elokuva)

text: "Nuorena nukkunut" on Sillanpään romaaneista ensimmäinen, josta on tehty elokuva. Myöhemmin elokuvaksi muokattiin kaikki muutkin romaanit. Tulio teki elokuvasta myös ruotsinkielisen version, joka myytiin Ruotsiin. Elokuvan musiikin kokosi Kauko Ero kansanlaulujen sävelmistä.


title: Nuorena nukkunut (vuoden 1937 elokuva)

text: Kivimies jätti käsikirjoituksesta pois sodan ja Siljan isän, joista varsinkin sota on alkuteoksessa ja Juha Nevalaisen käsikirjoittamassa Witikan ohjauksessa keskeinen.


title: Nuorena nukkunut (vuoden 1937 elokuva)

text: Regina Linnanheimon sisar Rakel Leino (Linnanheimo) näyttelee sivuosaa professorin tyttärenä ja toimi myös maskeeraajana. Armaksen ja professorin osien esittäjät ovat salanimellä esiintyviä amatöörejä, Kille Oksanen tuolloin vielä urheilijana paremmin tunnettu harrastajanäyttelijä, Otso Pera (mahdollisesti Bergman) oli tarjoilija.


title: Nuorena nukkunut (vuoden 1937 elokuva)

text: Valtion filmitarkastamo hyväksyi elokuvan ensin ilman sensurointeja, mutta tuli kolmen viikon kuluttua tulokseen että rakkauskohtaus tallinylisillä ja saunakohtaus on karsittava.


title: Nuorena nukkunut (vuoden 1937 elokuva)

text: Elokuvan esityskopiot tuhoutuivat Adams Filmin tulipalossa vuonna 1959, ja Kavan kokoelmista puuttuu myös elokuvan käsikirjoitus. Tammikuussa 2015 Ranskan elokuva-arkiston Cinémathèque françaisen kokoelmista löydettiin elokuvan esityskopion osa 3/5, joka on noin 20 minuutin mittainen.


title: Nuorena nukkunut (vuoden 1937 elokuva)

text: Elokuva sai aikalaisarvioissa yleisesti kiitosta. Veikko Sirviö (Ilta-Sanomat) pahoittelee ensin, ettei elokuva kykene täysin välittämään alkutekstiä, mutta huomauttaa sitten: ""Nuorena nukkunut" on filmikertomuksenakin kuitenkin saavutus, joka antaa kaikille kotimaisen elokuvan ystäville syytä iloon: suomalaisen filmitaiteen taival näyttää ratkaisevasti käyvän täyttymystään kohti." Arvo Ääri (Helsingin Sanomat) kirjoittaa: "Tuliolle on annettava avoin tunnustus taiteellisesta lyyrillisyydestä". Kriittisiäkin arvioita aikalaislehdissä on: "[Kuvaaja Erik Blombergin ansiota] on suuressa määrin se, että [elo]kuva on näinkin nautittava."


title: Nuorena nukkunut (vuoden 1937 elokuva)

text: Vuonna 1961 Aarne Laurila tyrmää Projektio-lehdessä (1/1961) Tulion elokuvan täysin: "Teuvo Tulio [on tehnyt kirjasta] tyrmistyttävän elokuvan. Tai ei hän sitä oikeastaan Sillanpään hienosta runoelmasta tehnyt, kirjailijan aineksia on väärentämättöminä vain lyhyt tekijän allekirjoittama johdantolause. Ei riittänyt juonen mullertaminen (isä pudotettiin pois eikä sodasta puhuttu mitään), vaan vastenmielisintä oli alituinen kaunistelu ja valehtelu."


title: Miquelon-Langlade

text: Miquelon-Langlade on toinen Ranskalle kuuluvan Saint-Pierre ja Miquelonin kunnista. Kunta käsittää alueellisen yhteisön saaret Langladen ja Miquelonin, joista asutusta on vain Miquelonilla. Kunnan asukasluku vuonna 2009 oli 604.


title: Kuin uni ja varjo

text: Kuin uni ja varjo on Toivo Särkän ja Yrjö Nortan ohjaama elokuva, joka on valmistunut vuonna 1937. Elokuva perustuu Eino Railon samannimiseen romaaniin vuodelta 1935, joka on kirjailija Railon omakohtaisten kokemuksien muisteloa.


title: Kuin uni ja varjo

text: Railon romaani oli menestys ja ehti jo nopeasti neljänteen painokseen. Sen tapahtumien ajankohta on vuosi 1904, mutta elokuvassa ne on siirretty 1930-luvulle. Elokuvan nimi on vanhan herännäisvirren säkeestä "Mun elon' kuin warjo ja uni tääll'". Nykyisessä virsikirjassa säe kuuluu virteen 622 "Minä vaivainen oon, mato, matkamies maan".


title: Kuin uni ja varjo

text: Ylioppilas Yrjö saapuu maanmittaustöihin Pohjanmaan körttiläisseudulle ja asettuu asumaan Ylitalon taloon. Talon leski-isännällä on kaksi tytärtä, uskovainen Johanna ja lapsesta saakka rampana elänyt Eliina. Yrjö rakastuu Eliinaan, ja Johannaa kosiskelevat samaan aikaan Talvitien talon isäntä Juho ja Huhdan Akseli.


title: Kuin uni ja varjo

text: Aikalaisarvioissa elokuva saa niin kiitosta kuin moitettakin. Myönteisesti arvioidaan vakavan aiheen käsittely onnistuneesti ja todetaan, ettei suomalainen elokuva ole enää vain puskateatteria. Juonen hajanaisuus kuitenkin saa moitteita.


title: Kuin uni ja varjo

text: Muuan myöhempi kriitikko luonnehtii tarinaa pateettiseksi ja hurmoshengen sävyttämäksi, ohjausta leimaa kokonaisuutena teatterimainen tulkinta, mutta pitää sitä kuitenkin kiinnostavana körttitapojen analyysina. Kosijoita saavia talontyttäriä, toinen rampa, toinen herätyksen saanut, näyttelevät Ansa Ikonen ja Ester Toivonen.


title: Leukakalat

text: Leukakalat (Opistognathidae) on ahvenkaloihin kuuluva kalaheimo. Heimon lajeja tavataan lämpimistä valtameristä.


title: Leukakalat

text: Leukakalojen heimoon kuuluu noin 60 lajia 3–4 suvussa. Ne ovat pienikokoisia, suurimmat lajit kasvavat noin 19 cm:n pituisiksi ja yleensä kalat jäävät alle 10 cm:n mittaisiksi. Ulkomuodoltaan ne muistuttavat melko paljon tokkoja. Leukakalat ovat pitkulaisia, niiden pää, silmät, suu ja leuat ovat hyvin kookkaat. Selkäeviä on yksi ja se on hyvin pitkä ja myös peräevä on pitkä. Pyrstöevä on kaloilla pyöreähkö tai viuhkan muotoinen. Suomut ovat pienikokoisia ja useimmilla lajeilla puuttuvat päästä. Leukakalat ovat väriltään useimmiten ruskean kirjavia, mutta eräät aljeista ovat hyvin värikkäitä.


title: Leukakalat

text: Leukakalalajeja tavataan trooppisista ja subtrooppisista vesistä läntiseltä Atlantilta, Intian valtamerestä ja Tyynestämerestä. Ne elävät hiekkaisilla ja mutaisilla pohjilla lähellä koralliriuttoja matalasta vedestä aina 200 metrin syvyyteen. Useat lajit elävät pieninä ryhminä kaivautuneena pohjaan tekemiinsä käytäviin. Leukakalojen ravintoa ovat pienet selkärangattomat eläimet. Leukakalakoiraat hautovat mätimunia suussaan.


title: Leukakalat

text: Toisinaan leukaloja saadaan sivusaaliina kalastettaessa muita kaloja ja ne ovat ruokakaloina hyvänmakuisia. Lajeista erityisesti sinileukakalaa ("Opistognathus aurifrons") pidetään merivesiakvaarioissa ja muita akvaarioissa pidettyjä lajeja ovat esimerkiksi kitaleukakala ("Opistognathus macrognathos"), safiirileukakala ("Opistognathus rosenblatti") ja hämyleukakala ("Opistognathus whitehursti")


title: Racibórz

text: Racibórz (, ) on kaupunki Etelä-Puolassa Sleesian voivodikunnassa. Vuonna 2009 kaupungissa oli 56 484 asukasta.


title: ARA Drummond (P-31)

text: ARA Drummond (runkonumerot P-1 ja P-31) on Argentiinan laivaston Drummond-luokan korvetti.


title: ARA Drummond (P-31)

text: Etelä-Afrikan hallitus tilasi helmikuussa 1976 aluksen Ranskasta Lorientin laivastontelakalta. Sen köli laskettiin 12. maaliskuuta 1976 ja alus laskettiin vesille 5. maaliskuuta 1977 nimettynä "SAS Goop Hopeksi" Hyväntoivonniemen mukaan. Yhdistyneiden kansakuntien turvallisuusneuvoston päätöslauselma UNSCR 418 Etelä-Afrikan asekauppakiellosta esti koeajoissa olleen aluksen luovutuksen tilaajalle, ja se poistettiin Etelä-Afrikan alusluettelosta 17. marraskuuta 1977.


title: ARA Drummond (P-31)

text: Alus myytiin Argentiinalle, joka liitti sen laivastoonsa 9. marraskuuta 1978 nimellä "ARA Drummond". Aluksen runkonumero oli aluksi P-1.


title: ARA Drummond (P-31)

text: Alus osallistui Falklandin sotaan. Se upotti 7. lokakuuta 1983 taisteluammunnoissa Exocet-ohjuksella maalilaivana olleen hävittäjä "ARA Almirante Domecq Carcian". Espora-luokan korvettien astuttua palvelukseen 1985 aluksen viirinumeroksi vaihdettiin P-31.


title: ARA Drummond (P-31)

text: Aluksen tukikohtana oli 1994 Roosevelt Roadsin laivastoasema, kun se osallistui Haitissa operaatio Uphold Democracyyn. Se oli myös Buenos Airesissa ja Rio de Janeirossa Tall Ship Race -purjehduksen avustajana. Aluksen kotisatamana on Mar del Plata, ja sen normaalipalvelukseen kuuluu Argentiinan laajennetun talousalueen kalastuksenvalvonta. Alus on pidättänyt vuosien aikana alueelta useita luvattomasti kalastaneita troolareita.


title: Matka 2: Salainen saari

text: Matka 2: Salainen saari () on vuonna 2012 ensi-iltansa saanut yhdysvaltalainen toiminta-seikkailuelokuva, jonka on ohjannut Brad Peyton. Elokuva on jatko-osa vuoden 2008 elokuvalle "Matka maan keskipisteeseen". Elokuvan pääosia näyttelevät Dwayne Johnson, Michael Caine, Josh Hutcherson, Vanessa Hudgens, Luis Guzmán ja Kristin Davis.


title: Matka 2: Salainen saari

text: Sean Anderson lähtee äitinsä uuden miesystävän Hankin kanssa etsimään kadonnutta isoisäänsä Alexanderia, joka katosi yrittäessään löytää kadonnutta saarta.


title: ARA Guerrico (P-32)

text: ARA Guerrico (runkonumerot P-2 ja P-32) on Argentiinan laivaston Drummond-luokan korvetti.


title: ARA Guerrico (P-32)

text: Etelä-Afrikan hallitus tilasi helmikuussa 1976 aluksen Ranskasta Lorientin laivastontelakalta. Sen köli laskettiin 1. lokakuuta 1976 ja alus laskettiin vesille 13. syyskuuta 1977 nimettynä "SAS Transvaaliksi". Yhdistyneiden kansakuntien turvallisuusneuvoston päätöslauselma UNSCR 418 Etelä-Afrikan asekauppakiellosta esti aluksen luovutuksen tilaajalle, ja se poistettiin Etelä-Afrikan alusluettelosta 17. marraskuuta 1977.


title: ARA Guerrico (P-32)

text: Alus myytiin Argentiinalle, joka liitti sen laivastoonsa 9. marraskuuta 1978 nimellä "ARA Guerrico". Aluksen runkonumerona oli P-1.


title: ARA Guerrico (P-32)

text: Vain kuukausi palvelukseen oton jälkeen alus osallistui Chilen vastaisiin toimiin operaatio Soberaníassa. Alus osallistui Falklandin sotaan ja se oli mukana Etelä-Georgian valtauksessa. Alus vaurioitui valtauksessa Britannian merijalkaväen aseiden tulessa, ja se joutui kolmeksi vuorokaudeksi telakalle kunnostettavaksi ennen kuin se pystyi liittymään sisaraluksiinsa, jotka operoivat Falklandin pohjoispuolella Task Group 79.4:ssä. Espora-luokan korvettien astuttua palvelukseen 1985 aluksen viirinumeroksi vaihdettiin P-32.


title: ARA Guerrico (P-32)


title: David Fumanelli

text: David Fumanelli (s. 21. huhtikuuta 1992 Milano) on italialainen moottoriurheilija. Hän aloitti kilpa-uransa vuonna 2008 Italian Formula Renault-sarjassa. Hän sijoittui sarjan 25:ksi keräten 14 pistettä. Vuonna 2009 Fumanelli kilpaili European F3 Open-sarjassa. Hän sijoittui ensimmäisellä kaudellaan sarjan kahdeksanneksi ottaen kaksi voittoa. Hän jatkoi sarjassa vuonna 2010 sijoittuen sarjan kolmanneksi ottaen kolme voittoa ja kolme paalupaikkaa. Fumanelli jatkoi vuonna 2011 sijoittuen sarjan toiseksi ottaen neljä voittoa ja neljä paalupaikkaa.


title: David Fumanelli

text: Vuonna 2012 Fumanelli ajoi GP3-sarjassa MW Arden-tallissa. Hän keräsi 47 pistettä ja sijoittui kerran palkintokorokkeelle Euroopan osakilpailussa sijoittuen sarjan 11:ksi. Vuonna 2013 Fumanelli jatkoi GP3:ssa siirtyen Trident-talliin. Hän saavutti kauden avauskilpailussa kuusi pistettä, jotka jäivät samalla hänen kauden ainoiksi. Hänet korvattiin päätösviikonloppuna Robert Creganilla. Vuonna 2014 Fumanelli kilpailee Blancpain Sprint Series -sarjassa sijoittuen Sliver Cup -luokan toiseksi yhdessä Stefano Colombon kanssa. Vuonna 2015 Fumanelli siirtyi uuteen Renault Sport Trophy -sarjaan voittaen Endurance -luokan mestaruuden yhdessä Dario Capitanion kanssa. Eliittiluokassa hän sijoittui sarjassa kolmanneksi.


title: Trijodityroniini

text: Trijodityroniini (T) on yksi kolmesta kilpirauhasen tuottamasta ja erittämästä hormonista. Sillä on laaja-alaisia aineenvaihduntaa kiihdyttäviä, kasvua edistäviä ja lisääntymiseen liittyviä vaikutuksia muun muassa sydämessä, maksassa, luurankolihaksissa, verisuonten sileässä lihaksessa, ihossa, munuaisissa ja keskushermostossa. Trijodityroniinimolekyylissä on nimensä mukaisesti kolme jodiatomia, ja jodin riittävä saanti ravinnosta onkin välttämätöntä trijodityroniinin valmistamiseksi.


title: Trijodityroniini

text: T:n toiminta liittyy läheisesti tyroksiinin (T) toimintaan. T on rakenteeltaan muutoin samanlainen kuin T, paitsi siinä on yksi jodiatomi enemmän. Kilpirauhanen tuottaa näitä kahta hormonia saman tuotantoprosessin kahtena lopputuotteena. Kilpirauhanen tuottaa T:ää suhteessa paljon enemmän (noin 93 % kilpirauhasen tuottamista hormoneista) kuin T:a. T:n ja T:n vaikutukset ovat samankaltaiset, mutta T on biologisesti merkittävästi aktiivisempi eli sen vaikutukset kohdesoluissa ilmenevät paljon pienemmillä pitoisuuksilla. Kohdesoluissa onkin entsyymejä, jotka muuttavat T:ää T:ksi. Suurin osa veren T-pitoisuudesta on peräisin maksasta ja munuaisista, jotka muuntavat T:ää T:ksi.


title: Trijodityroniini

text: T:a ja T:ää valmistavat kilpirauhasen rakkuloiden follikkelisolut. Nämä solut valmistavat tyroglobuliinia, proteiinia, jota varastoidaan rakkuloiden sisältämään hyytelömäiseen kolloidiin. Solut ottavat tyroglobuliinia rakkuloista sisäänsä pinosytoosin avulla ja pilkkovat sen T:ksi ja T:ksi. Tämä valmistus- ja eritysprosessi kiihtyy, kun aivolisäkkeen etulohko erittää verenkiertoon tyreotropiinia eli kilpirauhasta stimulovaa hormonia (TSH). TSH:n eritys etulohkosta puolestaan kiihtyy, kun hypotalamus erittää tyreotropiinia vapauttavaa hormonia (TRH).


title: Trijodityroniini

text: Verenkierrossa T ja T sitoutuvat herkästi kuljettajaproteiineihin. Kohdesoluissa T ja T sitoutuvat solu- ja tumareseptoreihin ja vaikuttavat sitä kautta muun muassa geenien ilmentymiseen.


title: Trijodityroniini

text: Bonoboilla on erikoinen T3:n pitoisuus. Sen uskotaan vaikuttavan urosbonoboiden rauhanomaisuuteen: bonobonaarailla on korkeampi hormonipitoisuus. Bonoboiden T3-pitoisuuksia on verrattu simpansseihin ja ihmiseen, ja bonoboiden hormonipitoisuuden lasku alkaa vasta 20 ikävuoden paikkeilla, mikä on myöhemmin kuin ihmisen vastaava teini-iässä. T3-hormonin erikoinen profiili aiheuttaa bonobolle kehityksellistä viivästymistä. Simpanssiin verrattuna bonobon kognitiivinen kehitys ja kehon kasvu ovat viivästyneitä. T3-hormoni saattaa myös vaikuttaa stressireaktioihin.


title: Adoptioperheet

text: Adoptioperheet ry on kotimaasta ja ulkomailta adoptoineiden, adoptiota harkitsevien, adoptioprosessissa mukana olevien ja adoptoitujen yhdistys, joka pyrkii toiminnallaan tukemaan adoptioprosessin eri vaiheissa olevia perheitä, ottamaan kantaa julkisuudessa käytävään adoptiokeskusteluun ja parantamaan adoptioperheiden yhteiskunnallista asemaa.


title: Adoptioperheet

text: Yhdistys sai alkunsa vuonna 1997 nimellä Adoptiolasten vanhemmat ry, kun joukko adoptiolasten vanhempia törmäsi epäkohtiin, joihin halusi vaikuttaa. Vapaaehtoisuus on ollut merkittävä resurssi koko yhdistyksen toiminnan ajan, vaikka sillä nykyään on jo palkattuakin henkilökuntaa. Yhdistys järjestää muun muassa koulutus- ja keskustelutilaisuuksia ja tutustumismahdollisuuksia adoptioperheiden kesken sekä julkaisee jäsenlehteä. Yhdistys on valtakunnallinen, adoptiopalvelunantajista riippumaton ja sen jäseniksi voivat kuulua sekä kotimaasta että ulkomailta adoptoineet tai adoptiota harkitsevat sekä adoptoidut ja adoptioperheen läheiset.


title: Adoptioperheet

text: Adoptioperheet ry on Nordic Adoption Council (NAC), Kehitysyhteistyön palvelukeskus Kepa ry:n ja Lastensuojelun keskusliiton (LSKL) jäsen.


title: Sydämen ääni

text: Sydämen ääni on suomalaisen Vera Teleniuksen kokoelma-albumi vuodelta 1985.


title: Hyperavaruus

text: Hyperavaruus () on tieteisfiktiossa esiintyvä juonielementti, jonka avulla voi matkustaa tähtienvälisiä etäisyyksiä valonnopeutta suuremmalla nopeudella. Sitä kuvaillaan tavallisesti avaruuden vaihtoehtoisena alueena, joka esiintyy samanaikaisesti oman maailmankaikkeutemme kanssa. Sinne päästään tavallisesti käyttäen energiakenttää tai teknistä laitetta. Matkaaminen hyperavaruudessa vastaa valonnopeutta suurempaa nopeutta normaaliavaruudessa.


title: Hyperavaruus

text: Isaac Asimov käytti hyperavaruushyppy-konseptia monissa tarinoissaan 1940-luvulta aina 1990-luvulle asti. Hänen Säätiö-sarjassaan hyppyihin piti valmistautua tarkoilla laskelmilla ja aluksen piti matkata kauas massiivisista planeetoista, että pääsi haluttuun paikkaan. Kirjassa "Säätiö veitsen terällä" kehitetään tietokone ja alus, joka kykenee tekemään useita hyppyjä peräjälkeen tarvitsematta pysähtyä laskemaan uutta hyppyä. "Nemesis" kertoo kuinka ihmiskunta kehittää hyperavaruushyppytekniikan.


title: Hyperavaruus

text: "Babylon 5" -televisiosarjassa hyperavaruuteen pääsy vaatii hyppyportteja tai aluksen omaa hyppymoottoria. Hyperavaruudessa pystyy navigoimaan, sinne voi eksyä ja jopa taistella.


title: Hyperavaruus

text: Frank Herbertin "Dyynissä" hyperavaruushyppy suoritetaan poimuttamalla avaruutta, johon kykenevät mutatoituneet Avaruuskillan ohjaajat. Vain suuria aluksia voidaan käyttää ja henkilökohtaisissa aluksissa ei ole hyppyominaisuuksia. "Legends of Dune" -kirjasarjan mukaan ennen Dyyni-planeetan rohtoa tähtienvälinen matkustus kesti viikkoja, jopa kuukausia.


title: Hyperavaruus

text: "Farscape"-televisiosarjassa elävät Leviatan-alukset kykenevät matkaamaan pitkiä matkoja "tähtipurskeella", mutta jonka jälkeen niiden pitää ladata voimia ennen seuraavaa hyppyä. Jotkin rodut kykenevät käyttämään madonreikiä matkaamiseen.


title: Hyperavaruus

text:
"Taisteluplaneetta Galactica" -televisiosarjassa (2004–2009) hyperavaruushyppy on silmänräpäyksellinen, jolloin alukset katoavat edellisestä paikasta ja ilmestyvät uuteen.
"Tähtiportti"-universumissa käytetään aluksi vain löydettyä madonreikäteknologiaa, tarinan edetessä myös aluksia, jotka voivat tehdä hyperavaruushyppyjä.
"Star Trek" -universumissa valoa nopeampaa matkustamista varten tarvitaan poimuajon mahdollistava moottori. Se ei salli silmänräpäyksellistä matkustamista kahden pisteen välillä; sen sijaan poimuajossa aluksen ympärille muodostuu keinotekoinen "kupla", joka ympäröi alusta sen matkatessa. Poimuajon nopeus on vaihdellut, mutta nykyään arvo "1" vastaa valonnopeutta. Nopeus "10" olisi ääretön nopeus. Poimuajossa oleva alus voi toimia vuorovaikutuksessa normaaliavaruuden kanssa.


title: Hyperavaruus

text: "Tähtien sodan" universumissa siirrytään hyperavaruusteknologian avulla hyperavaruuteen, jossa pitää olla matkan vaatiman ajan verran. Hypyn alkukiihdytyksen avulla voi tarkkailija laskea mahdollisen reitin. Hypyt vaativat tarkat kartat ja laskelmat, ettei alus materiasoidu keskellä tähteä.


title: ...niin muistan

text: Niin muistan on suomalaisen Vera Teleniuksen kokoelma-albumi vuodelta 1990. Laulut on sävelletty runoilija Elvi Sinervon teksteihin.


title: Noitapiiri

text: Noitapiiri ("The Secret Circle") on yhdysvaltalainen The CW Television Networkin televisiosarja, joka perustuu L. J. Smithin samannimiseen romaanisarjaan. Televisiosarjan ensiesitys oli 15. syyskuuta 2011. Sarja oli aluksi suosittu, mutta kauden jälkipuoliskolla katsojaluvut putosivat ja 11. toukokuuta 2012 – päivä päätösjakson esittämisen jälkeen – The CW ilmoitti lopettavansa sarjan. Suomessa sarjaa alettiin esittää MTV3:lla 10. huhtikuuta 2014.


title: Noitapiiri

text: Sarja kertoo 16-vuotiaasta Cassie Blakesta (Britt Robertson), joka muuttaa äitinsä kuoleman jälkeen isoäitinsä luokse kuvitteelliseen Chance Harborin pikkukaupunkiin Washingtonissa. Cassie tutustuu nopeasti uusiin ystäviin, joilla paljastuu olevan salaisuus: he kaikki ja Cassie ovat noitia. Yhdessä he ovat ryhmä. Yhdessä ryhmä alkaa selvittää, miten heidän vanhempansa kuolivat nuorten ollessa vielä pikkulapsia.


title: Noitapiiri

text:
HUOM! Sisältää juonipaljastuksia.
Ensimmäinen jakso jakoi mielipiteet. Monet kirjoittivat lehtiin jakson olleen hyvin tehty, toiset taas päinvastaista. Jotkut jotka olivat haukkuneet sarjaa, kehuivat Phoebe Tonkinia.


title: Robin (poplaulaja)

text: Robin (oikealta nimeltään Robin Petteri Packalen, s. 24. elokuuta 1998 Turku) on suomalainen poplaulaja. Vain 13-vuotiaana hän sai laajaa huomiota alkuvuonna 2012 julkaistulla ensimmäisellä singlellään "Frontside Ollie", joka levisi sosiaalisessa mediassa. Kappaleen musiikkivideo saavutti muutamassa päivässä yli miljoona näyttökertaa, ja myöhemmin yli 17 miljoonaa näyttökertaa YouTube-palvelussa.


title: Robin (poplaulaja)

text: Robinin esikoisalbumi "Koodi" julkaistiin helmikuussa 2012 ja se myi päivässä triplaplatinaa eli 60 000 kappaletta. Sen jälkeen Robin on julkaissut neljä studioalbumia, remix-albumin ja kokoelmalevyn. Vuoteen 2015 mennessä Robinin levyjä on myyty yli 550 000 kappaletta.


title: Robin (poplaulaja)

text: Robinin musiikkivideoita on katsottu videopalvelu YouTubessa yli 90 miljoonaa kertaa ja hänen kappaleitaan on toistettu musiikkipalvelu Spotifyssa yli 100 miljoonaa kertaa vuoteen 2017 mennessä.


title: Robin (poplaulaja)

text: Robinista kertova dokumenttielokuva "Robin – The Movie" sai ensi-iltansa vuonna 2012. Vuonna 2017 Robin oli yksi "Vain elämää" -sarjan kuudennen tuotantokauden tähdistä ja samana vuonna Robin näytteli sotamies Hauhiaa sotaelokuvassa "Tuntematon sotilas".


title: Robin (poplaulaja)

text: Robin on palkittu uransa aikana neljällä Emma-palkinnolla ja MTV Europe Music Awards -palkinnolla vuonna 2012.


title: Robin (poplaulaja)

text: Robin on soittanut pianoa ja kitaraa ja laulanut big bandissa. Musiikillisiksi esikuvikseen Robin on nimennyt muun muassa Bruno Marsin, Michael Jacksonin, Haloo Helsingin ja Paramoren.


title: Robin (poplaulaja)

text: Vuonna 2008 Robin voitti lasten ja nuorten valtakunnallisen laulukilpailun "Staraskaban". Seuraavana vuonna hän edusti Suomea Venäjällä Moskovassa järjestetyssä "New Wave Junior" -laulukilpailussa, jota seurasi noin 100 miljoonaa televisiokatsojaa. Hän esitti kilpailussa Europen kappaleen ”The Final Countdown”. Hän vieraili myös seuraavan vuoden kilpailussa Ukrainassa.


title: Robin (poplaulaja)

text: Säveltäjä Maki Kolehmainen kiinnitti huomiota Robiniin tämän esiinnyttyä "New Wave" -laulukilpailussa vuonna 2010. Kolehmainen esitteli Robinin Hannu Sormuselle, josta tuli myöhemmin Robinin manageri. Sormunen halusi kiinnittää Robinin ja levytyssopimus allekirjoitettiin marraskuussa 2010. Sormunen oli ollut vaikuttamassa myös Tiktakin albumien tuotantoon yhtyeen ensimmäisestä julkaisusta lähtien, jota työstäessä yhtyeen jäsenet olivat vain hieman Robinia vanhempia.


title: Robin (poplaulaja)

text: Maki Kolehmaisen, Jimi Constantinen, Bernard Grobmanin, Tracy Lippin ja Sana Mustosen sanoittama esikoissingle ”Frontside Ollie” julkaistiin 16. tammikuuta 2012. Kappaleesta ja sen musiikkivideosta tuli internet-ilmiö ja se nousi vuorokaudessa Suomen iTunesin myydyimmäksi kappaleeksi ja Suomen virallisella latauslistalla sijalle neljä. Myöhemmin se oli viisi viikkoa Suomen ladatuin kappale. Kaupallisesta menestyksestä huolimatta ”Frontside Ollie” sai ristiriitaista palautetta.


title: Robin (poplaulaja)

text: Robinin esikoisalbumi "Koodi" saatiin valmiiksi vuoden 2011 lopulla ja se julkaistiin 22. helmikuuta 2012. Albumi myi levy-yhtiön mukaan päivässä triplaplatinaa eli 60 000 kappaletta, muttei kuitenkaan matalan hinnoittelun vuoksi päässyt viralliselle listalle. Huhtikuussa 2012 albumilla oli yli 80 000 ostajaa, eli se on myynyt nelinkertaista platinaa. Kesäkuussa 2012 puolestaan kerrottiin levymyynnin ylittäneen 100 000 kappaletta. Sitä ei kuitenkaan hyväksytä Suomen viralliselle listalle, sillä listalle pääsevät julkaisut, jotka tulevat myyntiin yli kahdeksan euron hinnalla. Sen sijaan se oli yli 30 viikkoa midprice-listan ykkösenä. Juuri albumin hinnan takia on tulkinnanvaraista, voiko Robinia pitää kaikkien aikojen nuorimpana yli 100 000 albumia myyneenä suomalaisartistina. 1. kesäkuuta albumista julkaistiin "Koodi Deluxe" -painos, jossa on mukana yhdeksän remix-versiota. Vuoden 2013 loppuun mennessä albumia oli myyty 130 000 kappaletta eli kuusinkertaista platinaa.


title: Robin (poplaulaja)

text: Albumin toinen single ”Faija skitsoo” julkaistiin 5. maaliskuuta 2012. Kappaleen Marko Mäkilaakson ohjaamalla musiikkivideolla voimamies Jouko Ahola esittää Robinin isää. Albumin kolmas single ”Hiljainen tyttö” julkaistiin 11. kesäkuuta 2012.


title: Robin (poplaulaja)

text: Kesän 2012 aikana Robin valmisteli uutta albumia. Albumin ensimmäinen single ”Puuttuva palanen” esitettiin ensimmäisen kerran Elämä lapselle -konsertissa 12. syyskuuta. Singlellä vierailee rap-artisti Brädi. Robinin tuottaja Maki Kolehmainen kertoi, että Robinin ääni on kuluneiden kuukausien aikana madaltunut niin, että tämä laulaa kappaleitaan joitakin sävelaskelia alempaa. Kolehmaisen mukaan Robinin toisella albumilla kuullaankin matalaäänisempää laulua.


title: Robin (poplaulaja)

text: Robinin toinen albumi "Chillaa" julkaistiin 5. lokakuuta 2012. Albumia myytiin 25 000 kappaletta sen julkaisua seuranneen viikon aikana ja se nousi Suomen virallisen albumilistan kärkeen. Albumin toinen single "Luupilla mun korvissa" julkaistiin 9. marraskuuta 2012. Kolmas single ”Haluan sun palaavan” on ensimmäinen kappale, jonka Robin on itse tehnyt levylleen. Se julkaistiin 1. maaliskuuta 2013. Vuoden 2013 loppuun mennessä "Chillaa"-albumia oli myyty yli 85 000 kappaletta.


title: Robin (poplaulaja)

text: Alkuvuodesta 2013 Robin alkoi työstää kolmatta studioalbumiaan. Albumille kappaleita on tehnyt Robinin lisäksi Jimi Constantine, Jonas Olsson, Pekka Eronen, Risto Asikainen, Joonas Angeria, Eppu Kosonen, Simo Reunamäki, DJPP ja Kyösti Salokorpi. Tuottajina albumilla on Jukka Immonen, Joonas Angeria, MGI, Jonas Olsson, Street Kobra ja Kyösti Salokorpi.


title: Robin (poplaulaja)

text: Robin on kertonut "Boom Kah" -albumin olevan äänimaailmaltaan modernimpi, verrattuna kahteen edelliseen albumiin. "Boom Kah" julkaistiin 4. lokakuuta 2013 ja sen single "Boom Kah" 30. elokuuta 2013. Robin on saanut vaikuttaa sanoituksiin ja aiheeseen. Albumi myi heti julkaisupäivänään tuplaplatinaa eli 40 000 kappaletta. Vuoden loppuun mennessä albumia oli myyty nelinkertaiseen platinalevyyn oikeuttava määrä eli 80 000 kappaletta. Albumin toinen single "Erilaiset" julkaistiin 16. lokakuuta 2013. Albumi sai vielä kolmannen singlen, joka on nimeltään "Onnellinen", ja se julkaistiin 7. helmikuuta 2014.


title: Robin (poplaulaja)

text: Robin esiintyi Helsinki POP SHOW konsertissa Helsingin olympiastadionilla jalkapalloturnaus Helsinki Cupin yhteydessä 9. heinäkuuta 2014. Konsertin liput tulivat myyntiin 13. maaliskuuta. Samana päivänä julkaistiin myös uusi versio "Boom Kah" -albumista nimellä "Boombox".


title: Robin (poplaulaja)

text: Robinin neljäs studioalbumi "16" julkaistiin 26. syyskuuta 2014. Ennen albumin julkaisua siltä julkaistiin singlenä kappale ”Parasta just nyt”, jolla on mukana myös rap-artisti Nikke Ankara. Albumi sisältää artistin itsensä mukaan sisältämään aiempaa ”rankempaa meininkiä”. Albumilla kuullaan myös rappia.


title: Robin (poplaulaja)

text: 28. elokuuta 2014 MTV Katsomossa alkoi Jani Pyylammen ohjaama 10-osainen nettisarja "Robin: Just nyt", jonka viikoittain ilmestyvissä jaksoissa seurattiin Robinin uuden albumin valmistumista, keikkoja ja keikkamatkoja sekä vapaa-aikaa.


title: Robin (poplaulaja)

text: 9. lokakuuta 2015 Robin julkaisi viidennen studioalbuminsa "Yhdessä". Ennen albumin julkaisua siltä julkaistiin singleinä kappaleet ”Yö kuuluu meille” ja ”Milloin nään sut uudestaan?”.


title: Robin (poplaulaja)

text: Maaliskuussa 2017 Robinilta ilmestyi uusi single nimeltä ”Hula Hula”. Keväällä 2017 Robin esiintyi "Vain elämää" -sarjan kuudennella tuotantokaudella.


title: Robin (poplaulaja)

text: Robin ilmoitti elokuussa 2017 jäävänsä 28. lokakuuta Helsingin Hartwall Arenalla pidettävän "Tää on se hetki" -nimisen konsertin jälkeen ”määrittelemättömän pituiselle tauolle” esiintymisistään. Häneltä ilmestyi 23. elokuuta 2017 ”Me tehtiin tää” -niminen singlekappale ja elokuussa 2017 nähtiin myös Ruutu.fi-palvelussa viisiosainen "Tää on se hetki" -niminen dokumenttisarja.


title: Robin (poplaulaja)

text: Robin näyttelee pienessä roolissa Aku Louhimiehen elokuvassa "Tuntematon sotilas".


title: Robin (poplaulaja)

text: Robin aloitti varusmiespalveluksensa 9. heinäkuuta 2018 Rannikkoprikaatissa Upinniemessä Kirkkonummella. Han vapautui armeijasta 20. joulukuuta 2018 ja on sotilasarvoltaan reservin korpraali.


title: Robin (poplaulaja)

text: Otavamedia julkaisi Robinista fanilehden toukokuussa 2012. Lokakuussa 2012 Tammi julkaisi kirjan "Robinin huikea tarina", ja joulukuussa 2012 sai ensi-iltansa Solar Filmsin tuottama dokumenttielokuva "Robin – The Movie".


title: Robin (poplaulaja)

text: Robin äänestettiin Suomen parhaaksi artistiksi, ja niinpä hän edusti Suomea MTV Europe Music Awards -gaalassa Frankfurtissa 11. marraskuuta 2012.


title: Robin (poplaulaja)

text: Robin voitti vuoden biisin, tulokkaan ja popalbumin palkinnot Emma-gaalassa 2013. Hän oli ehdolla vuonna 2014 miessolistiksi ja "Boom Kah" oli ehdolla vuoden albumiksi, vuoden popalbumiksi ja vuoden musiikkivideoksi. Robin jäi kuitenkin palkinnoitta.


title: Robin (poplaulaja)

text: Helmikuussa 2013 Robinista kertovan dokumenttielokuvan myynti ylitti kultarajan DVD-myynnin ylittäessä 25 000 kappaletta. Lisäksi Robin solmi Universal Music Finlandin kanssa usean levyn julkaisun kattavan jatkosopimuksen. Joulukuussa 2012 Hartwall Areenalla järjestetyn konsertin taltiointi julkaistiin DVD:nä ja Blu-rayna 22. maaliskuuta. Julkaisun tiedotettiin myyneen tuplaplatinaa 10. huhtikuuta.


title: Robin (poplaulaja)

text: Robin valittiin huhtikuussa 2013 lämmittelemään Justin Bieberiä tämän kolmelle loppuunmyydylle Oslon Telenor Arenalla järjestetylle keikalle. Robin lämmitteli Bieberiä myös 26. huhtikuuta 2013 Helsingin Hartwall Areenalla.


title: Robin (poplaulaja)

text: Vuonna 2015 Robin valittiin vuoden positiivisimmaksi suomalaiseksi. Vuonna 2016 Robin kutsuttiin Presidentinlinnaan itsenäisyyspäivän vastaanotolle. Hän oli juhlien nuorin vieras, ja hänen kultakoristeisen smokkinsa oli suunnitellut Mert Otsamo.


title: Robin (poplaulaja)

text: Robin on puhunut julkisuudessa avoimesti lukihäiriöstään.


title: Xhevdet Gela

text: Xhevdet Gela (s. 14. marraskuuta 1989) on kosovolais-suomalainen jalkapalloilija, joka edustaa Veikkausliigassa pelaavaa HIFKta. Hän on pelipaikaltaan keskikenttäpelaaja.


title: Xhevdet Gela

text: Gela edusti juniorina Kiuruveden Palloilijoita, Honkaa, FC Espoota, Allianssia ja Atlantista, joista jälkimmäisessä hän teki myös ensiesiintymisensä aikuisten sarjatasoilla kaudella 2007 Ykkösessä. Kaudeksi 2010 hän siirtyi Veikkausliigan Valkeakosken Hakaan, jossa hän pelasi 21 liigaottelua. Kauden 2011 Gela vietti Ykkösen PK-35 Vantaassa, ja kaudeksi 2012 hän palasi liigaan Myllykosken Pallon riveissä.


title: Xhevdet Gela

text: Talvella 2014 Gela siirtyi Puolaan Widzew Łódźiin. Hän pelasi seurassa vain viisi sarjaottelua ennen paluutaan Suomeen, FC Lahteen.


title: Espanjankärpänen

text: Espanjankärpänen ("Lytta vesicatoria") on Euraasiasta kotoisin oleva metallinvihreä kovakuoriainen, joka kuuluu toukohärkien heimoon. Se on saanut nimensä siitä, että se on hyvin yleinen Espanjassa ja muualla Välimeren alueella. Laji tunnetaan myös nimellä "laastarikärpänen", koska siitä valmistettiin aikaisemmin ”vetolaastareiksi” kutsuttuja terveystuotteita, joiden uskottiin parantavan monenlaisia vaivoja. Sitä käytettiin yleisesti myös lemmenrohtona.


title: Espanjankärpänen

text: Espanjankärpänen on metallinhohtoinen ja kullanvihreä kovakuoriainen, joka näyttää hieman sylkikuoriaisilta. Sillä on hoikka ja pehmytkuorinen, 12–22 millimetriä pitkä ruumis ja pitkät peitin- ja lenninsiivet sekä tuntosarvet. Muiden toukohärkien tapaan se erittää ärsytettynä nivelistään myrkyllistä kantaridiinia (CHO).


title: Espanjankärpänen

text: Espanjankärpänen elää Euraasiassa laajalla vyöhykkeellä, joka ulottuu Välimeren alueelta Keski-Aasiaan ja aina Siperiaan asti. Euroopassa sitä tavataan Etelä-Ruotsia myöten, ei kuitenkaan Suomessa. Parhaiten se viihtyy pensasaroilla ja metsissä.


title: Espanjankärpänen

text: Espanjankärpänen kehittyy aikuiseksi hypermetamorfoosiksi kutsutun täydellisen muodonvaihdoksen kautta. Naaras laskee munansa lähelle muurarimehiläisten pesän sisäänkäyntiä. Munista kuoriutuu hyvin aktiivisia triunguliinitoukkia, jotka tunkeutuvat pesään vahvojen leukojensa avulla ja syövät ravinnokseen mehiläisten toukkia. Toukat käyvät läpi useita passiivisempia kehitysvaiheita ennen kuin niistä lopulta tulee aikuisia.


title: Espanjankärpänen

text: Täysikasvuiset espanjankärpäset käyttävät ravinnokseen puiden lehtiä, toisin kuin mehiläisen toukkia saalistavat triunguliinitoukat. Ne suosivat erityisesti saarnien, syreenien, likustereiden ja valkosalavien lehtiä.


title: Espanjankärpänen

text: Espanjankärpäsen peitinsiivistä jauhettu pulveri tunnettiin seksuaalisen halun herättäjänä jo antiikin aikoina, ellei aiemminkin. Sen uskottiin sisäisesti nautittuna aiheuttavan paikallista verentungosta ja lisäävän siten miesten potenssia.


title: Espanjankärpänen

text: Espanjankärpäsillä hoidettiin pitkään myös päänsärkyä, kuumetiloja, reumatismista johtuvaa hammassärkyä, lonkkasärkyä sekä vuotavia silmiä ja korvia. Vielä 1900-luvulla niistä valmistettiin vetolaastareita, joita käytettiin ”vetämään” vaivoja potilaan elimistöstä ihon pinnalle rakkuloiksi. Vaivan aiheuttajien nimittäin uskottiin siirtyvän rakkulan sisälle kertyvään nesteeseen ja poistuvan kehosta rakkulan puhjettua. Todellisuudessa laastarin näennäinen hoitava vaikutus perustui sen sisältämän kantaridiinin kykyyn laajentaa pintaverisuonia ja lievittää siten kipua.


title: Saint-Pierre (saari)

text: Saint-Pierre on Ranskalle kuuluvan Saint-Pierre ja Miquelonin saariryhmän saari Pohjois-Amerikan rannikolla. 25 neliökilometrin kokoisella saarella asuu noin 5 600 ihmistä, mikä on valtaosa alueen väestöstä.


title: Anselm Ranta

text: Artur Anselm Ranta (23. huhtikuuta 1885 Orimattila – 14. lokakuuta 1980) oli suomalainen kauppaneuvos, sahanomistaja ja laivanvarustaja, joka vaikutti erityisesti Rauman seudulla.


title: Anselm Ranta

text: Ranta oli syntyjään torpparin poika Orimattilasta Uudeltamaalta ja hänen koulunkäyntinsä rajoittui muutamaan vuoteen koti- ja kiertokoulua. Tehtyään muutaman vuoden maatalous-, metsä- ja rakennustöitä hän muutti siirtolaisena Yhdysvaltoihin vuoden 1905 suurlakon jälkeen ja toimi siellä rakennusurakoitsijana vuosina 1909–1912. Vaimonsa toivomuksesta hän muutti 1913 takaisin Suomeen ja toimi kuusi vuotta talonrakentajana Raumalla. Hän aloitti samalla puutavarakaupan ja keskittyi kokonaan siihen vuodesta 1919 alkaen luopuen rakennustoiminnasta, tosin hän rakennutti vielä vuonna 1936 Rauman ensimmäisen kivisen asuinkerrostalon Rannanlinnan, joka nimettiin hänen mukaansa. Ranta harjoitti puukaupan ohella sahaustoimintaa omilla ja vuokraamillaan sahoilla. Yhdessä yhtiökumppaninsa merikapteeni Enok Fagerströmin kanssa hän osti vuonna 1929 Rauman satamassa sijainneen entisen Metsänomistajien Metsäkeskus Oy:n lautatarhan, johon he perustivat Ranta & Fagerström -nimisen yhtiön. Ranta myi osuutensa yhtiöstä Lauri Ylöselle vuonna 1931. Ranta omisti tämän jälkeen lyhytaikaisesti useita sahoja ja suurtiloja läntisessä Suomessa sekä oli osakkaana useissa höyrylaivoissa. Hän muun muassa perusti Kokemäellä sijainneen Kyttälän sahan, jonka toimitusjohtajaksi tuli vuonna 1939 hänen poikansa Aatos Ranta, ja omisti jonkin aikaa Vuojoen kartanon Eurajoella. Ranta kuului myös Suomen Höyrylaiva Osakeyhtiön suuromistajiin. Hän vetäytyi liiketoiminnasta vuonna 1955.


title: Anselm Ranta

text: Ranta kuului Rauman kaupunginvaltuustoon vuosina 1943–1945 ja kaupunginhallitukseen vuonna 1945. Hän kuului myös Rauman rautatien johtokuntaan ja Rauman Säästöpankin isännistöön. Hänet tunnettiin partiotoiminnan tukijana ja hän lahjoitti varoja Rauman Partiotalon rakentamiseen. Kauppaneuvoksen arvon Ranta sai vuonna 1952.


title: Saamelainen korkeakoulu

text: Saamelainen korkeakoulu (virallinen nimi , ) on korkeakoulu Norjan Koutokeinossa. Saamelainen korkeakoulu on perustettu vuonna 1989 ja se on sijainnut vuodesta 2009 lähtien Diehtosiida-nimisessä tiederakennuksessa. Korkeakoulussa on noin 200 opiskelijaa ja 80 työntekijää, ja se on maailman ainoa korkeakoulu, jossa (pohjois)saamen kieli on koko oppilaitoksen pääasiallinen opetus- ja hallintokieli. Pohjoismainen saamelaisinstituutti (Sámi Instituhtta) on yhdistetty Saamelaiseen korkeakouluun vuonna 2005.


title: Kaukana taivaasta (vuoden 1998 elokuva)

text: Kaukana taivaasta () on vuoden 1998 yhdysvaltalainen draamaelokuva, jossa pääosissa nähdään Brittany Murphy ja Karen Allen. Tärkeää sivuroolia esittää Jeremy Jordan.


title: Kaukana taivaasta (vuoden 1998 elokuva)

text: Emily Nicholson (Brittany Murphy) muuttaa äitinsä, Reesen (Karen Allen), kanssa asumaan Las Vegasiin. Reese on alkoholisti, ja tytär yrittää auttaa äitiään pääsemään pois viinasta. Muuttaessaan Las Vegasiin, Reese oli ollut juomatta jo kuukauden. Reese päättää aloittavan alusta ja ei enää koske viinaan. Alussa se vielä toimiikin, kunnes Reesellä alkaa painaa velat sekä työttömyys päälle. Reese sekaantuu Las Vegasin alamaailman tapahtumiin, ja Emily ei kestä nähdä äitiäänsä siinä kunnossa. Kunnes Emily tapaa Vancen (Jeremy Jordan). Entisen alkoholistin ja narkkarin. Vance auttaa Emilyä pääsemään yli pahimmasta ja kertomalla omista kokemuksistaan. Eräänä aamuna kuitenkin Emily ei kestä äitinsä juopottelua, ja sohvalla makaamista, joten Emily ottaa vain kassit olalle ja lähtee. Koulussa Vance ja Emily päättävät auttaa Emilyn äidin pois juomisesta, ja selviytyä siitä yhdessä. Kunnes samalla aikaa Reese laskee kylpyhuoneessa jääkylmän veden, ja nauhoittaa ensin viestin Emilylle. Viestin jälkeen hän menee ammeeseen ja viiltää ranteensa auki. Koulun jälkeen Emily tulee koulusta, ja näkee äitinsä kuolleena kylpyammeessa. Emily lähtee juoksien pois kotoa, videonauha mukanaan. Hän kuuntelee sitä metsässä ja itkee. Päiviä myöhemmin Reesen itsemurhasta, Emilykin ratkeaa juomiseen. Hän ottaa jopa huumeitakin. Vance yrittää saada Emilyn pois huumeista sekä viinasta, mutta Emily ei usko. Loppuvaiheessa Emily menee rantaan hukuttautumaan. " Äidilläni oli omat syynsä lopettaa tämä. En voinut mitenkään lievittää hänen tuskaansa. Paitsi ehkä... valitsemalla elää..." Ja niin kuulu vain ääni kun Emily nousee vedestä.


title: Martti Anhava

text: Martti Henrikki Anhava (s. 17. kesäkuuta 1955 Helsinki) on suomalainen kirjailija, suomentaja ja vapaa toimittaja.


title: Martti Anhava

text: Anhava kirjoitti ylioppilaaksi vuonna 1973 ja teki opintojamatkoja Neuvostoliittoon vuosina 1974–1979. Vuosina 1974–2008 hän työskenteli Kustannusosakeyhtiö Otavan kotimaisen kaunokirjallisuuden osastolla.


title: Martti Anhava

text: Anhava on suomentanut muun muassa Anton Tšehovin, Fjodor Dostojevskin, Leo Tolstoin, Marcel Proustin ja Blaise Pascalin teoksia. Hänen oma tuotantonsa sisältää esseitä sekä Arto Mellerin elämäkerran. Anhava on ollut vuodesta 2013 Venäläisen kirjallisuuden seuran hallituksen puheenjohtaja.


title: Martti Anhava

text: Vuonna 1983 Anhava palkittiin valtion kääntäjäpalkinnolla ja vuonna 2012 Eino Leinon palkinnolla. Vuonna 2014 hänelle myönnettiin Pro Finlandia -mitali.


title: Martti Anhava

text: Martti Anhava on Tuomas ja Helena Anhavan poika. Hänen puolisonsa on ollut vuodesta 1981 galleristi Ilona Anhava.


title: Carlo Fruttero

text: Carlo Fruttero (19. syyskuuta 1926 Torino, Italia – 15. tammikuuta 2012 Castiglione della Pescaia, Italia) oli italialainen kirjailija, toimittaja, kääntäjä ja antologioiden toimittaja.


title: Carlo Fruttero

text: Fruttero tunnetaan erityisesti yhteistyöstään Franco Lucentinin kanssa, jonka kanssa hän kirjoitti rikosromaaneja. He toimittivat myös yhdessä science fictionlehteä Urania 1960-luvulta 1980-luvulle ja sarjakuvalehteä Il Mago.


title: Tähtirikko

text: Tähtirikko ("Saxifraga stellaris") on vuoristoissa ja arktisilla alueilla esiintyvä valkokukkainen rikkokasvi.


title: Tähtirikko

text: Monivuotisen tähtirikon vana kasvaa 5–12 cm korkeaksi. Juurakko on haarainen ja siitä nousee useita lehtiruusukkeita. Ruusukelehdet ovat vastapuikeita, kärjestä hampaisia ja päältä karvaisia. Kukinto on harsu huiskilo, jossa alemmat kukat ulottuvat keskikukkaa ylemmäksi. Kaksineuvoisten kukkien verhiö ja teriö ovat viisilehtisiä. Verhiönliuskat ovat alaspäisiä. Teriö on kaksi- tai kolme kertaa verhiön pituinen, väriltään valkoinen ja punapilkullinen. Heteitä on kymmenen kappaletta. Emiö on kaksilehtinen ja enintään tyvestä yhdislehtinen. Emilehtien tyvellä on mesisuomuja. Suomessa tähtirikko kukkii heinä-elokuussa. Kukinnan jälkeen kypsyy kaksiosainen, monisiemeninen kota.


title: Tähtirikko

text: Tähtirikkoa kasvaa Fennoskandian vuoristo- ja tunturialueilla Norjassa, Ruotsissa, Suomessa ja Kuolan niemimaalla, Skotlannissa, Walesissa, Irlannissa, Färsaarilla, Islannissa, Grönlannissa ja Koillis-Kanadassa. Lajin yhtä alalajia kasvaa paikoitellen myös Romaniassa, Pohjois-Balkanilla, Alpeilla, Keski-Ranskassa, Pyreneillä ja Espanjassa. Suomessa tähtirikko on pohjoisimman Lapin kasvi. Sitä kasvaa pääasiassa Enontekiön ja Utsjoen tuntureilla. Lajia on löydetty myös Muoniosta.


title: Tähtirikko

text: Tähtirikko kasvaa tunturipurojen märillä sorarannoilla ja sammalikoissa, lumenviipymäpaikoilla, lähdehetteiköissä ja kosteilla kallionhyllyillä.


title: Britt Robertson

text: Brittany Leanna ”Britt” Robertson (s. 18. huhtikuuta 1990 Charlotte, Pohjois-Carolina) on yhdysvaltalainen näyttelijä. Hän aloitti näyttelemisen nuorena kotikaupungissaan Greenvillessä. Hän seurusteli näyttelijä Dylan O’Brienin kanssa.


title: Britt Robertson

text: Robertson syntyi huhtikuun 18. päivä 1990, North Carolinassa, Charlottessa. Hänen vanhempansa ovat Beverly ja Ryan Robertson, ja heillä oli yhteensä seitsemän lasta joista hän on vanhin. Hänellä on kolme sisarusta sekä kolme veljeä. Kaikki heidän lapsensa ovat käyneet kotikoulua.


title: Britt Robertson

text: North Carolinasta hän muutti Los Angelesiin yhdessä isoäitinsä Shuler Robertsonin kanssa ollessaan 14-vuotias. Hänen isoäitinsä muutti takaisin North Carolinaan hänen ollessaan 16-vuotias, ja jälkeen hän on asunut omillaan.


title: Britt Robertson

text: Ensimmäisiä kertoja Robertson esiintyi erilaisissa rooleissa kotikaupunkinsa Greenvillen Little Theather nimisessä teatterissa. Jonka jälkeen hän 12-vuotiaana aloitti koe-esiintymisissä käymisen ja sai roolin televisio ohjelmasta joka ei kuitenkaan ikinä saavuttanut suurta yleisöä.


title: Britt Robertson

text: Ensimmäinen kunnon roolin hän sai Crowing Pains nimisestä TV-elokuvasta vuonna 2004 jossa hän näytteli Michelle Seaversia.


title: Britt Robertson

text: Robertson myös esiintyy CSI ohjelman jaksossa "Go to Hell".


title: Britt Robertson

text: Vuonna 2008 Robertson näytteli päähenkilöä elokuvassa Trixie Stone.


title: Britt Robertson

text: Vuonna 2010 hän aloitti näyttelemisen sarjassa Under the Dome ja jatkoi aina vuoteen sarjan loppumiseen asti vuonna 2015.


title: Britt Robertson

text: Vuonna 2011 hän sai päähenkilön roolin elokuvaan The First Time jossa hän näytteli yhdessä tulevan poikaystävänsä Dylan O’Brienin, kanssa.


title: Britt Robertson

text: Vuonna 2015 hän näytteli yhdessä Scott Eastwoodin kanssa elokuvassa The longest ride sekä elokuvassa Tomorrowland yhdessä George Clooney ja Hugh Laurien kanssa.


title: Iturikko

text: Iturikko ("Saxifraga foliolosa", syn. "S. stellaris" var. "comosa") on arktisten alueiden hento, monivuotinen rikkokasvi.


title: Iturikko

text: Iturikon vana kasvaa 5–15 senttimetriä korkeaksi. Ruusukelehdet ovat vastapuikeita, kärjestä hampaisia ja laidoilta karvaisia. Varren latvassa on kukkia 0–2 kappaletta, alempien kukkien tilalla on punertavia itusilmuja. Kaksineuvoisten kukkien verhiö ja teriö ovat viisilehtisiä. Valkoinen teriö on kaksikertaa verhiön pituinen. Heteitä on kymmenen kappaletta. Emiö on kaksilehtinen ja enintään tyvestä yhdislehtinen. Emilehtien tyvellä on mesisuomuja. Iturikko kukkii Suomessa heinä-elokuussa. Kukinnan jälkeen kypsyy kaksiosainen, monisiemeninen kota.


title: Iturikko

text: Iturikkoa kasvaa Euroopassa ainoastaan Islannissa, Huippuvuorilla, Fennoskandian vuoristo- ja tunturialueilla Norjassa, Ruotsissa, Suomessa ja Kuolan niemimaalla, sekä Pohjois-Venäjän arktisilla alueilla. Aasian puolella levinneisyysalue jatkuu Pohjois-Siperiassa läpi mantereen. Muutamin paikoin lajia kasvaa myös Etelä-Siperiassa. Pohjois-Amerikassa iturikko on levinnyt Pohjois-Alaskaan ja -Kanadaan. Muutamia erillisiä esiintymiä on myös muualla mantereella. Lajia kasvaa myös laajalti Grönlannissa. Suomessa iturikkoa tavataan nykyään ainoastaan Enontekiön suurtuntureilla. Lajin aikaisemmat esiintymät muualta Pohjois-Lapista ovat hävinneet.


title: Iturikko

text: Iturikolle tyypillisiä kasvupaikkoja ovat tunturikankaiden soraiset lumenviipymäpaikat, vuotomaat ja puronvarret. Joskus lajia tavataan myös kallionpengermillä. Laji on kalkinsuosija.


title: Evankeliset opiskelijat

text: Evankeliset Opiskelijat (EO) on Suomen Luterilaisen Evankeliumiyhdistyksen (SLEY) opiskelijajärjestö. Sen tarkoituksena on levittää evankeliumia opiskelijoiden ja nuorten aikuisten keskuuteen. Perustana toiminnalle ovat Raamattu ja luterilainen tunnustus. Toimintaa on 11 paikkakunnalla.


title: Evankeliset opiskelijat

text: SLEY alkoi järjestää opiskelijatoimintaa 1920-luvulla. 1931 perustettiin Evankelinen Ylioppilasliitto (EYL). Vuonna 1996 toimintaa oli kahdeksalla paikkakunnalla ja sen piirissä oli noin 400 nuorta. Vuonna 2001 nimi vaihtui Evankelisiksi Opiskelijoiksi. Evankelisen ylioppilasliiton 50-vuotisjuhlakirja Luterilaisena huomiseen, joka ilmestyi vuonna 1981, käsittelee opiskelijajärjestön vaiheita vuosina 1931-1981. Se sisältää liitteenä luettelon EYL:n puheenjohtajista, sihteereistä, koululaissihteereistä ja kesäkokouksista. Kirjan artikkelien kirjoittajat ovat Evankelisen Ylioppilasliiton toimihenkilöitä ja työntekijöitä, ja sen ovat toimittaneet Seppo Suokunnas ja Antti Kujanpää.


title: Evankeliset opiskelijat

text: Evankelisten opiskelijoiden tärkein toimintamuoto ovat viikoittaiset teemaillat. Lisäksi toimintaan voivat kuulua raamattupiirit, musiikkiryhmät, leirit sekä erilaiset vapaa-ajan aktiviteetit kuten leffa-illat tai sählyvuorot. Evankeliset opiskelijat osallistuvat monien SLEY:n tapahtumien, kuten Maata Näkyvissä -festareiden, valtakunnallisten Evankeliumijuhlien sekä Evankelisten musiikkimessujen järjestämiseen.


title: Evankeliset opiskelijat

text:
Evankeliset opiskelijat toimivat seuraavilla paikkakunnilla:
Keskiviikkoisten teemailtojen lisäksi toimintaan kuuluu muun muassa raamattupiirejä , urheilua sekä gospelkuoro Elävät kivet. Lisäksi ovat jumalanpalvelukset Helsingin Pyhän Sydämen kappelilla.
Pääasiallinen toimintamuoto ovat keskiviikkoiset teemaillat.
Keskiviikkoisten teemailtojen lisäksi toimintaan kuuluu muun muassa raamattupiiri ja jumalanpalvelukset Jyväskylän Lutherin kirkolla.
Maanantaisten teemailtojen lisäksi toimintaan kuuluu muun muassa raamattupiiri, lautapeli-illat, erilaisia urheiluja (kuten sulkapalloa tai frisbee-golfia).
Keskiviikkoisten teemailtojen lisäksi toimintaan kuuluvat muun muassa raamattupiiri, sähly sekä jumalanpalvelukset Heinätorin seurakuntatalolla.
Pääasiallisena toimintana ovat tiistaiset teemaillat.
Pääasiallinen toimintamuoto ovat joka toinen tiistai pidettävät teemaillat.
Tiistaisten teemailtojen lisäksi toimintaan kuuluu muun muassa peli- ja leffailtoja ja jumalanpalvelukset Seinäjoen Hyvän Paimenen kappelilla.
Keskiviikkoisten teema-iltojen lisäksi toimintaan kuuluu muun muassa raamattupiiri sekä messut Tampereen Luther-talolla.
Evankelisen Ylioppilasliiton toiminta alkoi Turussa vuonna 1972. Keskiviikkoisten teemailtojen lisäksi toimintaan kuuluu muun muassa päiväkahvit, rukoushetki, raamattupiiri, sähly sekä lautapeli-illat. Lisäksi osallistutaan messuihin Turun Lutherin kirkolla.
Maanantaisten teemailtojen lisäksi pelataan muun muassa sählyä, minkä lisäksi osallistutaan messuihin Vaasan Luther-talolla.
Lisäksi EO tekee Porissa yhteistyötä Porin OPKOn kanssa.


title: Interpol (täsmennyssivu)

text: Interpol voi viitata seuraaviin:


title: Varjolehtoluste

text: Varjolehtoluste ("Brachypodium sylvaticum") on monivuotinen heinäkasvi, joka kasvaa Euroopassa ja Aasiassa.


title: Varjolehtoluste

text: Varjolehtoluste kasvaa 60–100 senttimetriä korkeaksi ja mätästäväksi. Sen lehtilavat ovat 4–12 millimetriä leveät, pitkäsuippuiset ja karvaiset. Varjolehtolusteen kukinto on 6–15 cm pitkä tähkä, joka muuttuu yläosastaan nuokkuvaksi. Tähkässä on yleensä 5–10 tähkylää. Vihneet ovat yli senttimetrin pituiset.


title: Varjolehtoluste

text: Suomessa varjolehtoluste kasvaa ainoastaan Ahvenanmaalla, missä se on yleinen. Heinän kasvupaikkoja ovat rantalehdot ja -pensaikot. Se vaatii kalkkipitoisen kasvupaikan. Suomessa tavattavia varjolehtolustetta muistuttavia heiniä ovat mäkilehtoluste ja lehtokattara.


title: Saku Koivu -palkinto

text: Saku Koivu -palkinto on jääkiekon nuorten SM-liigassa vuosittain jaettava palkinto. Palkinto annetaan liigan vuoden parhaalle hyökkääjälle. Palkinto jaettiin ensimmäisen kerran vuonna 2011, jolloin sen sai Hämeenlinnan Pallokerhon Teemu Rautiainen.Jääkiekkoliitto julkisti 62 uutta pelaajapalkintoa marraskuussa 2010.


title: Ukkosen vuosi

text: Ukkosen vuosi (engl. "Roll of Thunder, Hear My Cry") on vuonna 1978 julkaistu draama/televisioelokuva, joka perustuu Mildred D. Taylorin romaaniin "Ukkonen, kuule huutoni mun". Elokuvan pääosia esittävät Claudia McNeil, Janet MacLachlan, Robert Christian, Larry B. Scott, Morgan Freeman, Roy Poole, John Cullum, Rockne Tarkington ja Rodney King Adams. Elokuvan on ohjannut Jack Smight. Elokuva oli ehdolla Emmy-palkinnon saajaksi kahdessa kategoriassa.


title: Paparazzi (elokuva)

text: Paparazzi on vuonna 2004 julkaistu toiminta/rikoselokuva. Elokuvan pääosia esittävät Cole Hauser, Robin Tunney, Tom Sizemore, Daniel Baldwin, Kevin Gage, Dennis Farina, Chris Rock, Tom Hollander, Sal Lopez ja Vince Vaughn. Mel Gibson, joka oli yksi elokuvan tuottajista, tekee elokuvassa cameoroolin vihanhallintakurssin potilaana odotushuoneessa. Elokuvan on ohjannut Paul Abascal. Elokuva oli taloudellinen floppi ja sai osakseen kritiikkiä.


title: Sondre Olden

text: Sondre Olden (s. 29. elokuuta 1992 Oslo, Norja) on norjalainen jääkiekkoilija, joka pelaa Itävallan Erste Bank Eishockey Ligan kroatialaisjoukkue Medveščak Zagrebissa. Hän on pelipaikaltaan oikea laitahyökkääjä.


title: Sondre Olden

text: Elite Prospects -sivuston mukaan Olden on pitkä ja offensiivinen hyökkääjä, joka luistelee nopeasti. Hän on luova pelaaja, jolla on hyvä pelikäsitys ja tekniset taidot. Olden on myös varsin tuottelias pelaaja, joka on käyttökelpoinen ylivoimalla. Hän on myös kohtuullisen hyvä puolustamaan. Oldenilla on kuitenkin kehitettävää kokonaisvaltaisessa pelaamisessa ja voimassa.


title: Sondre Olden

text: Olden on Manglerud Starin kasvatti ja pelasi joukkueessa ensimmäiset miesten pelinsä jo 16-vuotiaana Norjan I-divisioonassa. Hän oli nostamassa joukkuetta keväällä 2009 GET-ligaeniin, mutta Olden siirtyi kuitenkin kaudeksi 2009–2010 Ruotsiin ja MODO Hockeyn junioreihin. Hän oli tehoilla 7+20=27 MODO:n J20-joukkueen toiseksi paras pistemies Eddie Larssonin kanssa. NHL-joukkue Toronto Maple Leafs varasi Oldenin kolmannella kierroksella 79. pelaajana kesällä .


title: Sondre Olden

text: Kaudella 2010–2011 Olden pelasi MODOssa kolme Elitserien-ottelua jääden niissä ilman tehopisteitä. Hän pelasi Elitserien- ja pääsarjauransa ensimmäisen ottelun 26. lokakuuta 2010 HV71:tä vastaan. KHL-joukkue Dinamo Minsk varasi Oldenin 118. pelaajana . Samana vuonna myös OHL-joukkue Erie Otters varasi hänet 31. pelaajana .


title: Sondre Olden

text: Olden siirtyi kaudeksi 2011–2012 pelaamaan OHL:ää Erie Ottersiin. Maaliskuussa 2012 hän kävi amatööritry-outilla AHL-joukkue Toronto Marliesissa, mutta Olden ei pelannut siellä kevään aikana lopulta otteluakaan, eikä jatkanut joukkueessa. Syyskuussa 2012 hän palasi kotimaahansa ja siirtyi vuoden mittaisella sopimuksella GET-liigajoukkue Vålerenga IF:ään. Kaudella 2013–2014 Olden jakoi tehoilla 25+33=58 koko liigan pistepörssin neljännen sijan Lillehammer IK:n Jeff LoVecchion kanssa. Hän oli myös Vålerengan paras maalintekijä ja sijoittui GET-liigan maalipörssissä viidenneksi. Olden valittiin kauden päätteeksi liigan vuoden pelaajaksi ja tähdistökentälliseen.


title: Sondre Olden

text: Kaudeksi 2014–2015 Olden siirtyi kaksivuotisella sopimuksella SHL-joukkue Brynäs IF:ään. Hän ehti pelata siellä 20 runkosarjaottelua tehopistein 1+1=2, kunnes seura lainasi hänet loppukaudeksi takaisin kotimaahansa Vålerengaan tammikuussa 2015. Kaudeksi 2015–2016 Olden palasi näin ollen taas Brynäsin vahvuuteen. Kaudeksi 2016–2017 hän siirtyi kaksivuotisella sopimuksella SHL:n nousijajoukkue Leksands IF:ään. Joukkue kuitenkin putosi kauden päätteeksi HockeyAllsvenskaniin. Huhtikuussa 2017 Olden ja Leksand purkivat sopimuksensa.


title: Sondre Olden

text: Olden siirtyi kaudeksi 2017–2018 vuoden mittaisella sopimuksella Itävallan Erste Bank Eishockey Ligan kroatialaisjoukkue Medveščak Zagrebiin.


title: Sondre Olden

text: Olden pelasi Sotšin olympiakisoissa 2014 ja edusti Norjaa myös MM-kilpailuissa vuosina 2014 ja 2017. Yhteensä hän on pelannut 50 A-maaottelua tehopistein 7+5=12. Oldenin A-maajoukkuedebyytti oli Sotšin olympiaturnauksen avausottelu 13. helmikuuta 2014 Kanadaa vastaan. Oldenin ensimmäinen A-maajoukkuemaali puolestaan syntyi 13. toukokuuta 2014 MM-kilpailujen alkulohkon ottelussa Ruotsia vastaan.


title: Sondre Olden

text: Olden pelasi myös alle 20-vuotiaiden MM-kilpailuissa peräti neljästi; vuosina 2009 (B-lohkon pronssia), 2010 (B-lohkon kultaa), 2011 ja 2012, joista kolmantena mainittua A-sarjassa vietettyä turnausta lukuun ottamatta Norja pelasi I-divisioonassa. Vuoden 2012 IA-divisioonan turnauksessa Olden toimi Norjan varakapteenina ja hän oli tehoilla 2+6=8 joukkueen paras pistemies ja syöttäjä. Olden palkittiin koko turnauksen parhaana hyökkääjänä ja hän voitti pronssia.


title: Sondre Olden

text: Olden pelasi myös alle 18-vuotiaiden MM-kilpailuissa vuosina 2009 ja 2010, joista jälkimmäisen turnauksen Norja pelasi I-divisioonassa pudottuaan pääsarjasta. Hän voitti tehoilla 7+15=22 koko turnauksen piste- ja syöttöpörssin ja palkittiin Norjan parhaana pelaajana. Oldenin pörssivoitto jäi alle 18-vuotiaiden I-divisioonan MM-kilpailujen piste-ennätykseksi. Hän voitti myös A-lohkon kultaa.


title: Sondre Olden

text: Oldenin isoveli Cato on pelannut maalivahtina GET-ligaenissa.


title: Lumirikko

text: Lumirikko ("Saxifraga tenuis", syn. "S. nivalis" ssp. "tenuis") on pieni, monivuotinen arktinen rikkokasvi.


title: Lumirikko

text: Lumirikko kasvattaa 3–12 senttimetriä pitkän, lähes kaljun vanan. Nahkeat ruusukelehdet ovat 10–15 mm pitkiä, puikeita tai pyöreähköjä, pienihampaisia ja väriltään usein punertavia. Kukinto on harsu terttu, jossa kukkaperät ovat jopa 10–20 mm pitkiä. Kaksineuvoisten kukkien verhiö ja teriö ovat viisilehtisiä. Verhiönliuskat ovat pystyjä. Teriö on verhiön pituinen, ja se muuttuu lopulta väriltään valkoisesta selvästi punaiseen. Heteitä on kymmenen kappaletta. Emiö on kaksilehtinen ja enintään tyvestä yhdislehtinen. Emilehtien tyvellä on mesisuomuja. Suomessa lumirikko kukkii heinä-elokuussa. Kukinnan jälkeen kypsyy kaksiosainen, monisiemeninen kota. Kodan liuskat ovat lyhytsuippuisia ja uloskääntyneitä.


title: Lumirikko

text: Pohjoismaissa lumirikko kasvaa Norjan, Ruotsin ja Suomen vuoristo- ja tunturialueilla, Islannissa, Färsaarilla sekä Huippuvuorilla. Suomessa sitä kasvaa pääasiassa Enontekiön suurtuntureilla sekä myös Utsjoella ja Muonion pohjoisosissa.


title: Lumirikko

text: Lumirikko kasvaa tunturien valuvesipahdoilla, kosteilla sorakankailla ja lumenviipymäpaikoilla. Laji on kalkinsuosija.


title: ARA Granville (P-33)

text: ARA Granville (runkonumerot P-3 ja P-33) on Argentiinan laivaston Drummond-luokan korvetti. Etelä-Afrikan hallitus tilaamien alusten oston jälkeen Argentiina tilasi vielä kolmannen luokan aluksen.


title: ARA Granville (P-33)

text: Alus tilattiin Ranskasta Lorientin laivastontelakalta. Sen köli laskettiin 1. joulukuuta 1978 ja alus laskettiin vesille 28. kesäkuuta 1980. Alus valmistui 22. kesäkuuta 1981.


title: ARA Granville (P-33)

text: Alus osallistui Falklandien sotatoimiin. Se oli Falklandin pohjoispuolella operoineessa Task Group 79.4:ssä. Espora-luokan korvettien astuttua palvelukseen 1985 aluksen viirinumeroksi vaihdettiin P-33.


title: ARA Granville (P-33)

text: Aluksen tukikohtana oli 1994 Roosevelt Roadin laivastoasema, kun se osallistui Haitissa operaatio Uphold Democracyyn. Samoin se oli Buenos Airesissa ja Rio de Janeirossa avustaessaan Tall Ship Race -purjehdusta. Aluksen kotisatamana on Mar del Plata ja sen normaalipalvelukseen kuuluu Argentiinan laajennetun talousalueen kalastuksenvalvonta. Alus on pidättänyt vuosien aikana alueelta useita luvattomasti kalastaneita troolareita.


title: OK Orient

text: OK Orient on vuonna 1982 perustettu suunnistusseura, joka toimii Itä-Uudellamaalla painottuen Porvoon ja Loviisan seuduille. Seurassa on noin 330 jäsentä, joista suurin osa on aktiivisesti mukana toiminnassa.


title: OK Orient

text: Seuraa edustava Mikael Fabritius sijoittui SM-pronssille erikoispitkällä matkalla vuonna 2008, mikä oli seuran ensimmäinen SM-mitali pääsarjassa. Jukolan viestissä seura on sijoittunut parhaimmillaan 21:nneksi 2010.


title: OK Orient

text: Seura isännöi muutaman vuoden välein erikokoisia suunnistuskilpailuja. Se järjesti vuoden 2004 FinnSpring-kilpailun sekä SM-erikoispitkän matkan kilpailut toukokuussa 2007.


title: OK Orient

text: OK Orient valittiin vuoden suunnistusseuraksi 2009.


title: Scottish Rite Temple

text: Scottish Rite Temple, tunnetaan myös nimellä The Temple Downtown, on vapaamuurareiden valmistama rakennus skottilaiselle riitille. Rakennus sijaitsee Mobilen kaupungissa Alabaman osavaltiossa Yhdysvalloissa. Sen ulkoasu on tehty muinaisegyptiläis-tyyliseksi ja nykyään rakennus on yksityisessä käytössä.


title: Scottish Rite Temple

text: Rakennuksen suunnitteli amerikkalainen arkkitehti George Bigelow Rogers, rakentaminen aloitettiin vuonna 1921 ja päättyi vuonna 1922. Rakennus pääsi vuonna 1984 National Register of Historic Places -rekisteriin.


title: Meritaito

text:
Meritaito Oy on Suomen valtion omistama yhtiö, jonka toimialaan kuuluu vesialueiden infrastruktuuriin liittyvät palvelut. Osakeyhtiö perustettiin vuonna 2010 entisen Merenkulkulaitoksen sisäisen tuotannon toiminnan pohjalta.
Meritaito tekee öljyntorjuntaan ja ympäristövahinkojen ehkäisemiseen liittyvää yhteistyötä Suomen ympäristökeskuksen kanssa.


title: Jannik Karvinen

text: Jannik Karvinen (s. 17. toukokuuta 1986 Rødovre, Tanska) on tanskalainen jääkiekkoilija, joka pelaa kotimaassaan AL-Bank Ligaenin Rødovre Mighty Bullsissa. Hänen vahvuuksiaan ovat tekniikka ja pelintekeminen. Karvisen isä Heikki on suomalainen ja äiti tanskalainen.


title: Jannik Karvinen

text: Karvinen aloitti uransa Rødovre Mighty Bullsissa, jossa hän pelasi ensimmäiset pääsarjaottelunsa jo 16-vuotiaana kaudella 2002–2003, jolloin Karvinen teki 13 runkosarja- ja viidessä playoff-ottelussa kolme syöttöpistettä. Kesken kauden 2003–2004 hän siirtyi Ruotsiin ja Malmö Redhawksin junioreihin. Karvinen voitti J20 SuperElitin hopeaa keväällä 2004.


title: Jannik Karvinen

text: Kaudeksi 2005–2006 Karvinen palasi Malmön J20-joukkueesta Rødovre Mighty Bullsiin. Hän voitti Danish Cupin vuonna 2008 ja keväällä 2009 AL-Bank Ligaen-pronssia. Kesäkuussa 2009 Karvinen teki vuoden mittaisen jatkosopimuksen Rødovren kanssa. Hän teki kaudella 2009–2010 läpimurtonsa AL-Bank Ligaenissa ja oli tehoilla 18+23=41 joukkueen paras pistemies. Karvinen jakoi liigan pistepörssin viidennen sijan Frederikshavn White Hawksin Jesper Jensenin kanssa, maalipörssin kuudennen sijan Nordsjælland Cobrasin Andreas Sabroen ja Morten H. Poulsenin kanssa sekä syöttöpörssin kymmenennen sijan AaB Ishockeyn Rasmus Olsenin kanssa.


title: Jannik Karvinen

text: Kauden 2010–2011 Karvinen pelasi Ruotsin I-divisioonan Kristiandstads IK:ssa, jonka paras maalintekijä Viktor Sundströmin kanssa sekä toiseksi paras pistemies Jens Svenssonin jälkeen hän oli tehoilla 25+20=45. Karvinen palasi taas kaudeksi 2011–2012 Rødovreen vuoden mittaisella sopimuksella. Hän teki AL-Bank Ligaenin yhden kauden piste-ennätyksen tehoilla 25+19=44, joilla Karvinen oli joukkueen paras maalintekijä ja toiseksi paras pistemies Andy Contoisin jälkeen. Hän sijoittui AL-Bank Ligaenin maalipörssissä kolmanneksi ja pistepörssissä viidenneksi neljän muun pelaajan kanssa.


title: Jannik Karvinen

text: Karvinen edusti Tanskaa alle 20-vuotiaiden I-divisioonan MM-kilpailuissa vuosina 2004 (A-lohkon hopeaa), 2005 (B-lohkon pronssia) ja 2006 (A-lohkon hopeaa). Alle 18-vuotiaiden MM-kilpailuissa hän pelasi vuosina 2003 ja 2004, joista ensimmäinen turnaus kului I-divisioonassa ja päättyi A-lohkon kultaan.


title: Jannik Karvinen

text: Karvisen pikkusisko on Suomen naisten maajoukkuepelaaja ja olympiamitalisti Michelle Karvinen. Kumpikaan sisaruksista ei puhu suomea. Heidän isänsä Heikki on valmentaja.


title: Otso Pietinen

text: Otso Aarne Pietinen (19. syyskuuta 1916 Pietari – 25. syyskuuta 1993 Helsinki) oli suomalainen teollisuus- ja mainosvalokuvaaja, joka tunnetaan erityisesti lasiesineiden ja vaimonsa Eila Hiltusen veistosten tallentajana.


title: Otso Pietinen

text: Otso Pietinen työskenteli vuosina 1938–1940 isänsä Aarne Pietisen valokuvausliikkeessä Helsingissä. Jatkosodassa Pietinen toimi tk-kuvaajana ja valokuvatoimiston päällikkönä päämajan kuvaosastolla 1942–1943.


title: Otso Pietinen

text: Vuonna 1960 Otso ja veljensä Matti Pietinen rakennuttivat suuren valokuvausstudion Valokuvatalo Otso Pietinen & co Helsingin Lauttasaareen. 1970-luvun alussa Otso Pietinen johti studiota yksin toimien samalla valokuvaajana, kunnes myi studionsa 1977 kuvatoimisto Pressfotolle ja siirtyi vapaaksi valokuvaajaksi.


title: Otso Pietinen

text: Otso Pietiselle myönnettiin Suomen valtionpalkinto 1970 ja taiteilijaeläke 1979.


title: Rivera (departementti)

text: Rivera on departementti Pohjois-Uruguayssa. Se on nimetty maan ensimmäisen presidentin José Fructuoso Riveran kunniaksi hänen mukaansa. Alue on Uruguayn mäkisintä aluetta. Departementin väkiluku on 104 921 ja pinta-ala 9 370 km².


title: Rivera (departementti)

text: Riverassa on vain yksi merkittävä viininviljelyalue; Cerro Chapeu, aivan Brasilian rajan tuntumassa. Nimensä se on saanut Cerro do Chapeu vuoresta. Alueella on vain yksi merkittävä kaupallinen viinintuottaja - Bodegas Carrau - jonka historia kulkee 260 vuotta taaksepäin Barcelonaan, Espanjaan.


title: Raahen lukio

text: Raahen lukio on nykyisin Raahen kaupungin ainoa lukio. Koulu toimii vuonna 1958 rakennetuissa tiloissa Merikadulla. Vuonna 2000 koulurakennusta korjattiin, laajennettiin ja ajanmukaistettiin. Raahen lukio tekee yhteistyötä Raahen seutukunnan alueella toimivien lukioiden kanssa Pyhäjoella, Vihannissa ja Siikajoella. Raahen lukion tiloissa toimii Raahe-opisto.


title: Maineenhallinta verkossa

text: Maineenhallinta verkossa tai digitaalinen maineenhallinta () tarkoittaa henkilön, brändin tai yrityksen maineen seuraamista Internetissä tavoitteena vähentää siihen kohdistuvaa negatiivista julkisuutta esimerkiksi osallistumalla keskusteluihin sosiaalisessa mediassa ja laskemalla negatiivisten kommenttien näkyvyyttä hakukoneissa.


title: Raahe-opisto

text: Raahe-opisto on Raahen kaupungin omistama opetuslautakunnan alainen yleissivistävää opetusta järjestävä oppilaitos. Opistolla on kolme päätoimista opettajaa ja rehtori. Heidän lisäkseen opistossa toimii yli 100 tuntiopettajaa ja luennoitsijaa. Raahe-opiston toiminta-alueena on Raahen kaupunki ja Pyhäjoen kunta.


title: Villivehnät

text: Villivehnät ("Elymus") on kasvisuku heinäkasvien (Poaceae) heimossa. Villivehnälajit ovat monivuotisia ja niiden kukintona on kerrannaistähkä.


title: Villivehnät

text: Villivehnät ("Elymus") voidaan käsittää joko yhtenä isompana sukuna tai se voidaan hajottaa useammaksi eri suvuksi. Näitä sukuja ovat juolat ("Elytrigia") ja vehniöt ("Elymus"). Aiemmin villivehnien suvusta on jo erotettu rantavehnien ("Leymus") suku omaksi suvukseen.


title: Villivehnät

text: Suomessa kasvaa vakiintuneena kuusi villivehnälajia ja joitain erikseen määriteltyjä alalajeja. Lisäksi neljästä lajista on satunnaisia havaintoja. Myös monia villivehnäristeymiä on havaittu. Tieteellisessä nimistössä on lähteestä riippuen suurta vaihtelua.


title: Villivehnät

text: Suomessa kasvavista lajeista juolavehnä ja koiranvehnä ovat yleisiä melkein koko maassa. Neljä muuta ovat harvinaisia tai hyvin harvinaisia, Lapissa tai lounaisrannikolla kasvavia.


title: Villivehnät

text: Lisäksi Suomessa on tavattu kaksi läheisen rantavehnien ("Leymus") suvun lajia.


title: Jäykkä kappale

text: Jäykällä kappaleella tarkoitetaan fysiikassa kappaletta, jonka eri osien väliset etäisyydet eivät muutu siihen kohdistuvien voimien vaikutuksesta, toisin sanoen se säilyttää muotonsa.


title: Jäykkä kappale

text: Suhteellisuusteoria ja sen mukainen Lorentz-kontraktio osoittavat, että tarkkaan ottaen mikään kappale ei voi olla täysin jäykkä, sillä kaikki kappaleet lyhenevät liikkeen suunnassa. Monia kappaleita voidaan kuitenkin käytännössä pitää jäykkinä, jos niiden nopeus on paljon valonnopeutta pienempi.


title: Jäykkä kappale

text: Jäykkänä kappaleena voidaan käytännössä pitää monia tarpeeksi kovista aineista koostuvia kappaleita, esimerkiksi heitettyä kiveä tai kiekkoa. Taivaanmekaniikassa voidaan jäykkänä kappaleena pitää varsinkin pieniä taivaankappaleita kuten asteroideja ja kuita, monessa yhteydessä myös Maata, joskin jos otetaan huomioon Maan sulan sisus ja toisaalta sen pinnalla olevat vedet, tarkkaan ottaen Maa ei ole jäykkä kappale.


title: Jäykkä kappale

text: Myös teknisissa sovelluksissa monien koneen osien kuten pyörien, rattaiden ja akselien on oltava mahdollisimman jäykkiä. Sen sijaan esimerkiksi metallinen kierrejousi ei ole jäykkä kappale, sillä siihen vaikuttavien voimien vaikutuksesta se venyy tai puristuu kokoon.


title: Jäykkä kappale

text: Kappaleen jäykkyys ei toisaalta välttämättä edellytä, että sen on oltava kiinteää ainetta. Sakeasta nesteestäkin koostunut kappale, esimerkiksi tervamöhkäle, voi tietyissä olosuhteissa käyttäytyä lähes jäykän kappaleen tavoin.


title: Jäykkä kappale

text:
Jos jäykästä kappaleesta valitaan kaksi pistettä, formula_1 ja formula_2, näiden välisen suhteellisen liikkeen on noudatettava tiettyjä ehtoja, jotka seuraavat siitä, että niiden välinen etäisyys formula_3 pysyy vakiona. Jos formula_3 käsitetään pisteen "D" paikkavektoriksi pisteen "C" ollessa origona ja sen aikaderivaatta formula_5 kuvaa sen sijainnin muutoksia, saadaan seuraavat rajoittavat ehdot:
missä formula_8 on kappaleen mahdollisen pyörimisliikkeen kulmanopeusvektori. Näistä ehdoista ensimmäinen seuraa siitä, että piste "D" voi kyllä kiertää pisteen "C" ympäri, jos kappale on pyörimisliikeessä, mutta se ei voi lähestyä pistettä "C" eikä etääntyä siitä.


title: Jäykkä kappale

text:
Jäykän kappaleen pisteiden formula_1 ja formula_2 nopeuden ja kiihtyvyyden välille saadaan yhteys:
missä formula_13 on kappaleen kulmakiihtyvyys.


title: Jäykkä kappale

text: Jäykän kappaleen etenemis- ja pyörimisliikkeen tutkimus muodostaa klassisen mekaniikan tärkeän erikoisalan. Asiaa tutki yksityiskohtaisesti muun muassa Leonhard Euler 1700-luvulla.


title: Jäykkä kappale

text: Vapaa kappale on kappale, johon ei vaikuta ulkoisia voimia. Se voi olla etenemis- tai pyörimisliikkeessä tai samanaikaisesti molemmissa. Jäykän kappaleen liike on "puhtaasti etenevää", jos kappaleen jokainen piste siirtyy samassa ajassa yhtä pitkän matkan samaan suuntaan. "Puhtaasti pyörivää" liike on, jos kappaleen jokainen piste liikkuu pitkin ympyrärataa ja näiden ympyröiden keskipisteet ovat samalla suoralla, joka on kohtisuorassa ympyräratoja vastaan.


title: Jäykkä kappale

text: Vapaan kappaleen etenemisliike on suoraviivaista ja tasaista, toisin sanoen sen nopeus pysyy vakiona, sillä liikemäärä säilyy. Myös pyörimismäärä (impulssimomentti) säilyy, minkä vuoksi vapaan kappaleen kulmanopeus pysyy myös vakiona.


title: Jäykkä kappale

text: Dynamiikan peruslain mukaan kappaleeseen vaikuttava voima antaa sille kiihtyvyyden, joka on suuruudeltaan voima jaettuna kappaleen massalla.


title: Jäykkä kappale

text: Jos voima kuitenkin vaikuttaa kappaleessa vain tiettyyn kohtaan, se antaa kappaleelle kulmakiihtyvyyden. Kulmakiihtyvyyden suuruus riippuu siitä, kuinka suuri on voiman momentti tietyn kiinteän akselin taikka kappaleen massakeskipisteen suhteen.


title: Jäykkä kappale

text: Yleisessä tapauksessa jäykkään kappaleeseen vaikuttavaa momenttia koskevat Eulerin yhtälöt ovat vaikeasti ratkaistavissa. Ne kuitenkin yksinkertaistuvat, jos systeemillä on sylinterisymmetriaa.


title: Jäykkä kappale

text: Kun jäykkä kappale pyörii tietyn kiinteän akselin suhteen, pyörimisliikettä koskevat suureet ja yhtälöt muistuttavat huomattavasti etenemisliikkeen vastaavia suureita ja yhtälöitä seuraavan analogian mukaisesti:


title: Jäykkä kappale

text: Jäykkään kappaleeseen vaikuttavat voimat ovat tasapainossa, jos niiden summa on nolla ja lisäksi myös niiden momenttien summa on nolla. Tällöin ne eivät aiheuta kappaleelle kiihtyvyyttä eivätkä kulmakiihtyvyyttä.


title: Megyerin silta

text:
Megyerin silta on Tonavan yli kulkeva silta Budapestissa Unkarissa. Se sijaitsee aivan kaupungin pohjoisrajalla, ja Budapestin kehätie M0 kulkee sen yli Újpestistä Pestin puolelta Békásmegyeriin ja Budakalásziin Budan puolelle. Silta ylittää Tonavan kaksi haaraa ja Szentendrensaaren pohjoiskärjen.
Megyerin sillan suunnittelu alkoi jo 1900-luvun lopussa, ja tarkoituksena oli helpottaa liikennettä Budapestin pohjoisosissa. Sillan pääsuunnittelija oli Mátyás Hunyadi. Suunnitteluvaiheessa läheisten alueiden asukkaat huolestuivat sillan mahdollisesti aiheuttamista liikenneruuhkista, ja sinne piti rakentaa lisää tieyhteyksiä. Myös ympäristövaikutuksia pidettiin haitallisina. Suunnitelmien muuttamisen jälkeen Megyerin sillan rakennustyöt aloitettiin vuonna 2006 ja se avattiin liikenteelle 30. syyskuuta 2008.
Megyerin silta on pisin Tonavan yli rakennettu silta ja samalla myös pisin Budapestin silloista. Se oli valmistuessaan Unkarin ensimmäinen joen yli rakennettu vinoköysisilta. Sillan kokonaispituus on 1 862 metriä: Tonavan kahden haaran yli kulkevien osien yhteispituus on 922 metriä, ja lisäksi sillassa on kolme tulva-alueen yli kulkevaa osaa. Kun silta ylittää 510 metriä leveän Tonavan päähaaran, siinä on kaksi A:n muotoista pylonia, joiden korkeus on 100 metriä ja välimatka 300 metriä. Pyloneista lähtee 44 kannatinvaijeria, joista pisin on 163 ja lyhin 56 metriä.


title: Megyerin silta

text: Megyerin silta on nelikaistainen, mutta liikenteen kasvaessa se voidaan laajentaa kuusikaistaiseksi poistamalla hätäliikenteelle varatut kaistat. Sillan pohjoisreunalla on pyörä- ja eteläreunalla kävelytie.


title: Cribbage

text: Cribbage on Englannissa 1600-luvulla kehittynyt korttipeli, jonka kehittäjän on mainittu olevan runoilija Sir John Suckling. Cribbagea pelataan perinteisesti kaksin, mutta nykyään pelaajia on yleisesti kolme tai enemmän. Peli on omaleimainen ja siinä on suositeltavaa käyttää erityistä pistelautaa puikkoineen.


title: Cribbage

text: Pelin sääntöjen oletetaan juontavan englantilaisesta korttipelistä "noddy," pelilauta taas pohjautuu noppapelien varhaisiin tulostauluihin. Englantilaiset siirtolaiset toivat pelin Yhdysvaltoihin, jossa se on ollut suosittu etenkin Uudessa Englannissa. Peli oli erityisesti merimiesten ja kalastajien suosiossa, ja inuiitit ovat tehneet mursunhampaasta taidokkaita pelilautoja myytäväksi vierailevien laivojen miehistöille.


title: Cribbage

text: Cribbagea on kahden hengen korttipeli, jota pelataan 52 kortin pakalla. Ässä on alin kortti ja vastaa yhtä pistettä. Kuvakortit ovat kaikki kymmenen pisteen arvoisia, muut kortit oman nimellisarvonsa. Tuloksien laskemiseen käytetään lautaa, jossa on molemmille pelaajille kaksi 30 reiän riviä. Kun pelaaja on käynyt kummatkin rivit loppuun, ja palannut alkuun, hän on saanut 61 pistettä ja peli loppuu.


title: Cribbage

text: Aluksi valitaan jakaja sen perusteella, kumpi pelaajista nostaa pienemmän kortin. Jakajasta seuraava on "pone". Korttipakka jaetaan kahtia kuvapuoli alaspäin, ja jakaja jakaa pakan alaosasta kummallekin pelaajalle kuusi korttia. Loput kortit laitetaan pakan päälle. Pelaajat ottavat käsikorteistaan kaksi valitsemaansa korttia jakajan varastoon, joka käytetään vasta kun kaikki kortit on pelattu. Nämä kortit lasketaan jakajan pisteisiin, ja vastapelaaja saa vastavuoroisesti siirtää omaa nappulaansa kolme reikää eteenpäin pelin alussa.


title: Cribbage

text: Vastapelaaja nostaa pakkaa, ja jakaja kääntää alemman pakan kortin varastokorttien päälle kuvapuoli ylöspäin etulyöntikortiksi, jota käytetään vasta ensimmäisen käden lopussa. jos kortti on jätkä, jakaja siirtää omaa nappulaansa kaksi reikää eteenpäin.


title: Cribbage

text: Vastapelaaja aloittaa pelin laittamalla yhden kortin pöydälle kuvapuoli ylöspäin samalla ilmoittaen sen arvon. Jokaisella kierroksella ilmoitetaan yhteissumma aina ääneen. Jakaja yrittää seuraavaksi lyödä pöytään saman kortin kuin vastapelaaja tai kortin, jolla summa nousee 15:een. Näin jakaja saisi kaksi pistettä. Seuraavaksi vastapelaaja yrittää rakentaa pelatuista korteista erilaisia yhdistelmiä: hän voi yrittää saada 15, parin tai kolme samanlaista korttia, jota kutsutaan kuninkaalliseksi pariksi (kuusi pistettä), tai neljä samaa korttia, eli kaksinkertainen kuninkaallisen parin (12 pistettä). Kortteja lyödään pöytään niin kauan kun pistemäärä ei ylitä 31:ä.


title: Cribbage

text: Kierros loppuu, kun pistemäärä on 31 tai kumpikaan pelaaja ei voi enää laittaa kortteja. Jos toinen pelaaja ilmoittaa stoppaavansa, toinen pelaaja voi vielä lyödä kortteja pöytään niin kauan kuin hän ei ylitä 31 pistettä, ja saa jokaisesta kortista yhden lisäpisteen; jos hän pääsee vielä 31 pisteeseen, saa hän kaksi lisäpistettä. Jos hän ei yllä 31:een, mutta saa pelattua kaikki korttinsa, hän saa vielä yhden pisteen.


title: Cribbage

text: Kun kaikki jaetut kortit on pelattu, kaikki pelaajan kädessä olevien korttien arvot lasketaan yhdistelminä ja lisätään tulokseen, jonka laudalla olevat nappulat osoittavat. Etulyöntikorttia pidetään käden viidentenä korttina. Vastapelaaja laskee ensiksi kätensä, mikä voi loppupelissä osoittautua eduksi. Seuraavaksi jakaja laskee korttinsa ja lopuksi varastokortit. Kortinjako kiertää vuorotellen pelaajalta toiselle. Häviäjä jakaa seuraavan pelin.


title: Kultainen nuoruus (albumi)

text: Kultainen nuoruus on suomalaisen Tapani Kansan studioalbumi vuodelta 1972.


title: Albertanvehnä

text: Albertanvehnä ("Leymus innovatus", synon. "Elymus innovatus") on pohjoisamerikkalainen heinälaji, joka kuuluu samaan sukuun rantavehnän ("Leymus arenarius") kanssa. Pohjois-Amerikassa albertanvehnä kasvaa Yhdysvaltojen pohjoisosista Kanadaan.


title: Albertanvehnä

text: Albertanvehnä muodostaa mätästäviä kasvustoja. Se kasvaa 40–100 senttimetriä korkeaksi. Lehdet ovat 2–5 millimetriä leveät, litteät tai sisään kiertyneet ja päältä kaljut. Väriltään ne ovat vaalean sinivihreät. Albertanvehnän kukinto on 4–10 cm pitkä hieman kaareva tähkä. Tähkylät ovat 1–1,5 cm pitkiä ja hyvin karvaisia. Vihneet ovat 1–4 mm pitkiä.


title: Albertanvehnä

text: Albertanvehnä on Pohjoismaissa hyvin harvinainen tulokaskasvi, joka kasvaa soraisilla tienvarsilla. Suomessa se on löydetty ainoastaan yhdeltä paikalta Kuusamosta, mistä laji on hävitetty.


title: Bohumil Golián

text: Bohumil Golián (25. maaliskuuta 1931 Moštenica, Tšekkoslovakia – 11. tammikuuta 2012 Bratislava, Slovakia) oli Tšekkoslovakiaa urheilu-urallaan edustanut lentopalloilija, olympiamitalisti ja maailmanmestari.


title: Bohumil Golián

text: Golián saavutti Tšekkoslovakian joukkueessa olympiahopeaa Tokiossa 1964 ja -pronssia Méxicossa 1968. Maailmanmestaruuteen Tšekkoslovakia ja Golián ylsivät 1956 ja 1966.


title: Bohumil Golián

text: Golián kuoli 80-vuotiaana 11. tammikuuta 2012. Hänen perheeseensä kuuluivat vaimo, poika ja tytär.


title: Sivuca

text: Sivuca, oikealta nimeltään Severino Dias de Oliveira (26. toukokuuta 1930 Itabaiana, Paraíba, Brasilia – 14. joulukuuta 2006 João Pessoa, Paraíba, Brasilia) oli brasilialainen muusikko, joka opetteli soittamaan harmonikkaa yhdeksänvuotiaana. Hän muutti 15-vuotiaana Recifeen, jossa hänen uransa radiossa alkoi. Hän siirtyi 1960-luvulla Yhdysvaltoihin, jossa konsertoi muun muassa tulevan vaimonsa Gloria Gadelhan kanssa. Hän soitti myös yhdessä muun muassa Harry Belafonten ja Miriam Makeban kanssa. Hän kiersi soittimineen myös Euroopassa.


title: Suomalaisia kansanlauluja

text: Suomalaisia kansanlauluja on suomalaisen Tapani Kansan studioalbumi vuodelta 1975.


title: Rokkivaari Hotanen

text: Rokkivaari Hotanen on suomalaisen Tapani Kansan studioalbumi vuodelta 1978.


title: Moment Musical

text: Moment Musical on levy Heikki Sarmannon sävellyksiä Eino Leinon teksteihin vuodelta 1978. Lauluja tulkitsevat Tapani Kansa ja Maija Hapuoja.


title: Ruotsin kansanäänestys eurosta

text: Ruotsin kansanäänestys eurosta järjestettiin 14. syyskuuta 2003. Neuvoa-antavassa kansanäänestyksessä 56 prosenttia vastusti ja 42 prosenttia kannatti maan liittymistä Euroopan talous- ja rahaliittoon ja siten myös yhteisvaluutta euroon. Äänioikeutetuista 82,6 prosenttia käytti ääntään.


title: Sua rakkaus odottaa

text: Sua rakkaus odottaa on suomalaisen laulajan Tapani Kansan studioalbumi vuodelta 1979.


title: Sua rakkaus odottaa

text:
A-puoli:
B-puoli:


title: Kari Haavisto (valokuvaaja)

text: Kari Haavisto (17. huhtikuuta 1941 Hämeenlinna - 29. lokakuuta 2007 Hämeenlinna) oli suomalainen mainos- ja arkkitehtuurivalokuvaaja, joka asui pitkään New Yorkissa.


title: Kari Haavisto (valokuvaaja)

text: Uransa alkuaikoina Kari Haavisto työskenteli Jussi Pohjakallion valokuvalaboratoriossa sekä Avotakka-lehdessä. Vuonna 1979 hän perusti Ilmari Kostiaisen ja Arto Hallakorven kanssa Suomen suurimpiin ja menestyneimpiin kuuluneen Studio Klikki -mainosvalokuvaamon.


title: Kari Haavisto (valokuvaaja)

text: 1980-luvun lopulla Kari Haavisto tapasi yhdysvaltalaisen toimittajan Elizabeth Gaynorin, jonka kanssa avioitui ja ryhtyi tekemään sisustus- ja arkkitehtuuriaiheisia kuvateoksia sekä siirtyi asumaan ja työskentelemään New Yorkiin. Heillä on yksi lapsi. Pariskunnan erottua Haavisto palasi Suomeen vuonna 2000, mutta heikentyneen terveydentilan vuoksi ei enää työskennellyt valokuvaajana.


title: Kari Haavisto (valokuvaaja)

text: Kirjojen lisäksi Kari Haaviston valokuvia on julkaistu englanninkielisissä aikakauslehdissä kuten "House Beautiful", "Home", "Architectural Digest", "World of Interiors", "Country Living" ja "Town and Country".


title: Tapani Kansa konserttilavalla

text: Tapani Kansa konserttilavalla on suomalaisen Tapani Kansan tuplastudioalbumi vuodelta 1979.


title: Tapani Kansa konserttilavalla

text:
A-puoli:
B-puoli:
C-puoli:
D-puoli:


title: Studio Klikki

text: Studio Klikki oli helsinkiläinen mainosvalokuvaamo, jonka perustivat 1979 valokuvaajat Ilmari Kostiainen, Kari Haavisto ja Arto Hallakorpi.


title: Studio Klikki

text: Studio Klikki toimi aluksi noin 400 neliömetrin tiloissa Helsingin Sörnäisten Suvilahdenkadulla, samassa talossa kuin Seppo ”Sebastian” Nurmen muotikuvausstudio, ja vuodesta 1987 Roihupellon teollisuusalueella, jossa pinta-alaa oli miltei kaksinverroin. Klikin korkeatasoiseen varustukseen kuului maan parhaimpiin luettu oma värilaboratorio.


title: Studio Klikki

text: Klikissä työskentelivät perustajakolmikon ohella vuosien varrella myös mm. Dick Lindberg, Horst Neumann, Pekka Nuikki, Arton poika Antti Hallakorpi sekä taidevalokuvan piirissä nykyisin toimivat Marja Pirilä ja Sanna Peurakoski. Värilaboratoriota hoiti Jukka Mäntynen.


title: Hajataittoisuus

text: Hajataittoisuus (myös astigmatismus, astigmatia, astigmatismi) on silmän taittovirhe, jossa silmä taittaa valoa eri tavalla riippuen siitä, tuleeko valo silmään pysty- vai vaakasuunnassa. Koska valo osuu silmän verkkokalvolla eri kohtiin, voivat pystysuorat linjat näyttää teräviltä samalla, kun poikkisuorat linjat hämärtyvät, tai toisin päin. Lukiessa tämä saattaa vaikuttaa siltä, kuin kirjaimilla olisi ylimääräinen varjo.


title: Hajataittoisuus

text: Hajataittoisuus esiintyy yleensä yhdessä likinäköisyyden tai kaukotaittoisuuden kanssa, mutta se voi ilmetä myös ilman niitä. Hajataitteisuutta voidaan korjata silmälaseilla ja piilolinsseillä, joissa on sylinterilinssit. Linssireseptiin merkitään tällöin voimakkuuden lisäksi myös astesuunta.


title: Madagaskarinpöllönen

text: Madagaskarinpöllönen ("Otus rutilus") on pöllöihin kuuluva lintu. Se on kotoperäinen Madagaskarilla.


title: Madagaskarinpöllönen

text: Sen elinpiiriä ovat subtrooppiset ja trooppiset kuivat ja kosteat alavat metsät, kuivat pensastot, viljelmät, puutarhat, kaupunkimaiset alueet ja entiset metsät merenpinnan tasolta 2 000 metrin korkeuteen.


title: Madagaskarinpöllönen

text: Fuchsin ym. mukaan (2007) tämä laji ja "O. madagascariensis" on yhdistetty eri vaiheiden jälkeen.


title: Benn Ferriero

text: Benn Ferriero (s. 29. huhtikuuta 1987 Boston, Massachusetts) on yhdysvaltalainen jääkiekkoilija, pelipaikaltaan hyökkääjä. Hän siirtyi heinäkuussa 2014 NHL-seura St. Louis Bluesin organisaatioon.


title: Benn Ferriero

text:
Ferriero pelasi ennen ammattilaisuraansa neljä kautta, vuodesta 2005 vuoteen 2009, Boston Collegen joukkueessa yliopistosarja Hockey Eastissä. Hänet valittiin vuonna 2006 sarjan tulokkaiden tähdistökentälliseen ja hän toimi kaudella 2008–2009 joukkueensa varakapteenina. Ennen yliopistovuosiaan hän kävi Governor Dummer Academyä ja kuului Yhdysvaltain joukkueeseen vuoden 2005 alle 18-vuotiaiden maailmanmestaruuskilpailuissa.
Ferriero sai , kun Phoenix Coyotes varasi hänet numerolla 196 seitsemännellä kierroksella. Hän ei kuitenkaan saanut sopimusta Coyotesiin, vaan siirtyi elokuussa 2009 vapaana pelaajana San Jose Sharksiin. Hän pelasi ensimmäisellä ammattilaiskaudellaan, kaudella 2009–2010, 24 runkosarjaottelua San Josessa NHL:ssä ja 58 AHL:n Worcester Sharksissa. Hän edusti Worcesteria myös 11:ssä AHL:n pudotuspeliottelussa keväällä 2010. Ensimmäiset NHL:n pudotuspeliottelunsa hän pelasi kaudella 2010–2011, jonka senkin vietti runkosarjan osalta suurimmaksi osaksi AHL:ssä. Hän pelasi kevään 2011 NHL-pudotuspeleissä kahdeksan ottelua ja teki yhden maalin, jatkoaikamaalin Detroit Red Wingsiä vastaan pelatun toisen kierroksen ottelusarjan ensimmäisessä ottelussa, joka myös oli hänen ensimmäinen pudotuspeliottelunsa.


title: Benn Ferriero

text: Ferriero edusti San Josea ja sen farmijoukkuetta kolme kautta. Hänen ensimmäinen sopimuksensa seuran kanssa oli kaksivuotinen, minkä päätyttyä hän teki heinäkuussa 2011 yksivuotisen jatkosopimuksen. Vuonna 2012 San Jose ei tarjonnut hänelle enää uutta jatkosopimusta, joten hänestä tuli rajoittamaton vapaa pelaaja. Ferriero siirtyi heinäkuussa 2012 Pittsburgh Penguinsiin yksivuotisella ja kaksisuuntaisella sopimuksella. Tammikuussa 2013 hän siirtyi New York Rangersiin. Pelattuaan loppukauden lähinnä AHL:n Connecticut Whalessa hän siirtyi kaudeksi 2013–2014 Minnesota Wildin kautta Vancouver Canucksiin. Kausi kului kahta NHL-ottelua lukuun ottamatta AHL:n Utica Cometsissa.


title: The Boys (albumi)

text: The Boys on brittiyhtye The Boysin esikoisalbumi vuodelta 1977. Levy-yhtiö on Nems Records.


title: The Boys (albumi)

text: Yhtyeen musiikillinen linja sijoittuu Ramonesin ja Sex Pistolsin välimaille. Muina vertailukohteina on mainittu myös yhtyeet Generation X ja 999. Vaikutteita on saatu myös 1960-luvun melodisesta popista ja alkuaikojen The Whon energiasta. Kappaleessa "Tumble with Me" on viittaus The Everly Brothersin kappaleeseen "Wake up Little Susie".


title: The Boys (albumi)

text: Tällä esikoislevyllä tuottaja on erään arvion mukaan pyrkinyt kopioimaan Ramones-soundia ja yhtye itsekään ei ollut täysin tyytyväinen hieman suttuiseen tuotantoon eikä myöskään albumin kansikuvaan. Albumin kappaleista "First Time" on julkaistu myös singlenä.LP-levy on ilmestynyt Philips-levymerkillä luettelotunnuksella 9114 024. Suomessa maahantuojana on ollut Finnlevy.


title: The Boys (albumi)

text: Vuonna 1978 LP-levyjä on valmistanut Espanjassa Iberofon, S. A. ja jakelusta on vastannut madridilainen Discos Movieplay, S. A., Tierra de Barros, 4 Polígono Industrial de Coslada. Levykannen on valmistanut samassa osoitteessa toiminut Moviegraf. Luettelotunnus on 17.1321/0. Osallisena on ollut myös Mediterraneo. Tämän painoksen levyetiketissä kappaleiden nimet on käännetty myös espanjaksi: "Me enfermas" – "Pronuncio tu nombre" – "Acuestate Conmigo" – "Esta Noche" – "No me preocupa" – "Tan deprimido" – "Sin dinero" /// "Primera vez" – "Numero de caja" – "Besa como una monja" – "Coches de policia" / "Continua corriendo" – "Chicos de barrio bajo" – "Vivir en la ciudad".


title: ARA San Luis (S-32)

text: ARA San Luis (runkonumero S-32) oli Argentiinan laivaston tyypin 209 sukellusvene.


title: ARA San Luis (S-32)

text: Sen köli laskettiin 1. lokakuuta 1970 ja alus laskettiin vesille 3. huhtikuuta 1973. Alus valmistui 24. toukokuuta 1974.


title: ARA San Luis (S-32)

text: "ARA San Luis" osallistui Falklandin sotaan 1982. "ARA Santa Fen" valtauksen jälkeen 28. huhtikuuta ja "ARA General Belgranon" upottua 2. toukokuuta vene oli ainoa, joka jäi merelle muun laivaston palatessa satamiin.


title: ARA San Luis (S-32)

text: Sodan aikana kirjattiin kaksi aluksen tekemää hyökkäystä Britannian kuninkaallisen laivaston aluksia vastaan. Ensimmäisessä "HMS Brilliant" ja "HMS Yarmouth" etsivät 1. toukokuuta Port Stanleyn pohjoispuolelta sukellusvenettä, joka laukaisi saksalaisvalmisteisen SST-4-torpedon tuloksetta kohti etsijöitä. Toisen kerran alus hyökkäsi 10. toukokuuta, kun "HMS Alacrity" matkasi Falklandinsalmessa upottaakseen argentiinalaisten huoltokuljetuksen. "HMS Arrow" odotti hyökkäävää alusta aamunkoitteessa salmen suulla, jolloin sukellusvene havaitsi alukset ja laukaisi kaksi SST-4-torpedoa. Toinen torpedoista ei lähtenyt putkesta, ja "HMS Arrow" torjui toisen. Alus palasi 17. toukokuuta Puerto Belgranoon korjaamaan asejärjestelmiään, eikä se palannut enää sodan aikana merelle.


title: ARA San Luis (S-32)

text: Alus poistettiin palveluksesta 1997.


title: Mehsud

text: Mehsud on pakistanilainen heimo ja myös sukunimi. Mehsud on Pakistanin heimoalueen Etelä-Waziristanin pääheimoja, jotka jakautuvat edelleen klaaneihin ja sukuihin.


title: Esko Koivusalo

text: Esko Eljas Koivusalo (23. kesäkuuta 1936 Helsinki – 12. tammikuuta 2012 Helsinki) oli suomen kielen asiantuntija ja suomalainen kulttuurivaikuttaja.